text:
(LaPatilla) – E lider di e oposicion, Juan Guaido, a ofrece declaracionnan diamars na e medionan di comunicacion ariba e proceso di negociacion na Mexico pa alcansa e obhetivonan di e acuerdo di salvacion nacional.
“Awe niun hende ta duda cu nos ta e mayoria cu kier e cambio”, Guaido a señala diamars atardi, asina mese l a agrega cu “evidentemente niun hende ta confia den e uena fedi un dictadura. Despues di e prome ronde di e proceso akin a Mexico”. E lider opositor a agrega cu e proceso di negociacion na Mexico mester termina den un acuerdo cu lo salba bida.
Juan Guaido a gradici e comunidad internacional y a enfatisa cu ta mas di 60 pais “cu ta reconoce e AN di 2015. Nos no ta observador pasivo di e conflict oaki, nos ta exigiendo y luchando pa condicionnan, cu e acompañamento di e comunidad internacional”.
Asina mes, el a enfatisa cu e reto di parti di e oposicion Vnezolano ta organisa di nobo e mayoria cu kier un cambion a e pais, “ a pesar di e casi 300 presonan politico. Nos ta sigui busca husticia pa e hechonan abominabel no ripiti atrobe”.
“E ta hiba y construi e mayoria ey riba cada caya di Venezuela. Akinan niun hende ta custuma cu tragedia”, ademas Guaido a agrega “Tin erornan cu mester asumi?, por supuesto, pesey nos ta akinan dunando cara na e pais”.
Juan Guaido a ripiti un biaha mas cua ta e compromisonan presenta pa logra e cambio na e pais. “Nos compromiso cu e obhetivo di logra un acuerdo cu lo salba bidanan, ccu avansa lo mas lihe posibel cu e alternativa democratco, nos compromiso ta pa no ta observadornan pasivo, e ta pa enfrenta e dictadura”.
Ademas el a manifesta cu e dictadura di Nicolas Maduro “lo por crea modelonan falso di opinion, pero e mensahe ta hopi cla, e obhetivo di cara na e solucion pa e conflict ta un acuerdo di salvacion nacional y nos lo sigui ariba e cayanan di Venezuela”.


c: text/html

text:
KRALENDIJK – 45 aña e tabata un di e aktividatnan ekonómiko mas grandi aki na Boneiru banda di Cargill, turismo i serktor di servisio (banko, offschore. ets.) Sankshonnan merikano kontra Venezuela sostené pa Ulanda a pone ku BOPEC awe no ta den e estado mas pa kumpli ku su obligashonnan finansiero entre otro pa ku su trahadónan i ya for di basta tempu tur operashon na e terminal a paralisá.
A bin aserka ku e estado di mantenshon di e terminal tabata i ta di tal gravedat ku ministerionan di Ulanda enkargá ku seguridat pa medio-ambiente i hende a disidí di para tur operashon te ora logra pone e terminal na e nivel ku internashonalmente ta rekerí.
E dos faktornan aki huntu a duna indikashon kla i raspá ku si no bin un solushon struktural, BOPEC su dianan lo ta kontá. USIBO komo e organisashon madre riba petishon di e dos sindikatonan BPWU i FEDEBON a hasi tur esfuerso humanamente pa enbolbí tur e stakeholdersnan ku por tin influensha riba e eksistensia di e terminal pa nan wak den e mesun direkshon, esta kon pa tene BOPEC habrí den un forma sano i sigur pa asina e kontribushon sosial-ekonómiko-finansiero di e terminal ta salbaguardiá. E vishon di USIBO tabata i ketu bai ta ku BOPEC habrí entre otro lo
1. Krea trabou den e fase di rekonstrukshon pa sigur un 300 pa 400 hende di fishi, miéntras ku den e fase operashonal esaki lo por ta alredcedor di 125 trahadó permanente mas tur e kuponan di trabou indirekto ku lo keda kreá pa kompanianan ku lo hasi negoshi ku BOPEC. Un solushon stuktural pues riba término largu i ku sigur nos lo tabatin mester den e situashon di krisis den e industria di turismo ku COVID-19 a okashoná. E spin-off tambe lo tabata bisto den tur sektor.
2. Entrada supstansial pa tantu kaha di Boneiru komo Den Haag pa loke ta trata e diferente impuestonan, pero tambe pago pa erfpagt, pago pa uso di e wafnan, pago pa loodsoot, pa toubot ets.. Aki USIBO a proponé pa entrodusí un sorto di impuesto pa kada barí ku drenta Boneiru, un fee pa warda e produkto i un fee ora e kumpradó saké for di Boneiru. Nos a kalkulá un entrada supstanshal mirando e kapasidat di almasená di e terminal.
3. BOPEC den serkania di Contour Global lo por a nifiká un bahada supstansial pa preis e HFO ku mester pa produsí koriente ya ku e tanki lo tabata na un distansia
di 1 km i lo por a transportá esaki muchu mas barata ku aktualmente ta e kaso ku mester kore e produkto for di aeropuerto te Contour Global ku tur e konsekuensianan. Bahada di kosto di produkshon di awa i koriente lo tin un efekto positivo riba kosto di bida en general i lo tabata un pida esfuerso propio pa nos kontrolá i manehá pobresa.
4. Un investigashon ku si por a usa e sludge pa traha kaminda lo por a nifiká ku por konstruí i mantené nos kareteranan den un estado salú.
5. Bario di Rincon lo a haña un bida ku aktividatnan ekonómiko, mas sosialmente lo por a adoptá e skol di Rincon, e kanchanan deportivo, miéntras ku nos a proponé konstrukshon di un theater den e bario kaminda lo por a eksponé na un manera komersial nos kultura i tradishonnan den nan pleno magnitut.
Mirando tur e bentahanan básiko aki i sigur mas bentaha, USIBO a keda sostené den su lucha primeramente pa gezaghèber i Bestuurscollege, pero tambe pa partnernan di e Dialogo Sentral kual ta sektor privá aki na Boneiru. Tambe nos a haña sosten moral di parlamentarionan den Tweede Kamer i di parti di Refineria Isla di Kòrsou. Tur ku e mesun meta esta tene Bopec habrí.
I pa kulminá e lucha aki dia 17 di yüli 2020 nos a organisá un manifestashon popular pasífiko pa hala atenshon di henter komunidat di Boneiru pero tambe di mundo kompleto di e tragedia ku BOPEC i su trahadónan tabata enfrentando i nos a traha un MANIFESTO firmá pa USIBO, BPWU i FEDEBON den kual nos a deliñá e strategia ku HUNTU nos lo mester a kana pa tene Bopec Habri. Nos a simbolisá esaki ku un petishon hasí na gezaghèber pa un hobensita di 9 aña ku a pidi atenshon pa nan futuro kual pa gran parti por ta dependé di kontinuashon di operashon di BOPEC.
Awe mas ku 80 tata i mama di famia mester biba ku e realidat ku nan a traha henter luna di yanüari pero ku ora dia di kobra a yega, nan a risibi e notisia ku no tin sèn pa paga e salario, miéntras ku no a duna ningun klase di garantia ku lo bin sèn tampoko pa sigui paga salario di e trahadonan den e lunanan benidero. Pregunta ku USIBO tin ta ku si BOPEC ta kumpli ku otro kompromisonan finansiero, manera primanan di seguro, prima di penshun, kontribushon den fondo di spar, erfpagt, impuestonan ets i ki konsekuensia esakinan tin. Nos no por ni ke sinta nan banda wak e sufrimentu aki. Pesei USIBO a sigu traha tras di kòrtina sabiendo ku e dia aki lo yega, maske tabatin forsanan ku a instigá trahadó pa kere den webu di gai. Nos lo no laga trahadó na kaya i lo hasi tur esfuerso pa duna nan e asistensia ku nan lo mester.

robotstxt: allowed

filter: keep


text:
KOMUNIKADO DI KUERPO POLISIAL KÒRSOU Dama morto den kas.
KOMUNIKADO DI PRENSA 109/ 2020
12 mart 2020
Dama morto den kas.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djaweps 12 di mart 2020 alrededor di 00.26’or, Sentral di Polis a risibí informashon
ku doño di un kas na Kaya Silantro a yega kas i haña e dama ku ta traha na e kas,
morto riba un kolchon den kamber.
E unidat polisial ku a yega na e sitio a topa den un kamber, un dama drumí riba un
kolchon ku sanger na su boka i tambe tabatin un oló stèrki di binager. Den e kamber
polis a haña i konfiská un boter di binager habrí.
Polis a konstatá ku probablemente tabatin uso di violensia den e kaso aki.
Dokter di polis ku a presentá na e sitio a konstatá morto di e dama.
Riba òrdu di Fiskal di Ministerio Públiko a tuma e kurpa sin bida den beslag pa mas
investigashon.
Departamento di Reshèrshi ta kontinuá ku e investigashon.


text: Diahuebs atardi a drenta informe di un accidente riba caminda di Savaneta poco pariba di Ritz, mesora a dirigi tanto polis como ambulans pa e sitio. Na yegada di patruya na e sitio a bin constata cu aki ta trata di un accidente unda cu dama chauffeur di un Hyundai Santa Fe no a regula su velocidad ni a mantene distancia y a bay dal tras di un ambulans cu tabata su dilanti bayendo pabao. Otro ambulans a bini na e sitio y a atende cu e dama chaufffeur. Segun informe haya na e sitio e impacto tabata uno fuerte cu a lanta e parti patras di e ambulans completo riba impacto. E vehiculo di ambulans envolvi den e accidente a net ser buska di garage despues di su servicio routinario.


text:
Barku Freewinds ta mará na Kòrsou pero bou di quarantaine
Barku Freewinds ta mará na Kòrsou pero bou di quarantaine
Djasabra ultimo e barku Freewinds a yega Kòrsou ku un kantidat di 277 persona, pasahero i tripulante, a bordo. Tur persona mester keda a bordo di e barku te ku sigur djarason benidero. Manera publiká siman pasá, un dama di e tripulashon di Dinamarka a keda infektá pa sarampi. Na momentu ku esaki a bira konosí, e barku tabata nabegando rumbo pa Sint Lucia. Komo ku sarampi ta kontagioso, ta teme ku e malesa a keda plamá bou di e personanan a bordo di e barku. E barku a sigui su rumbo i a mara djasabra na Kòrsou. Personal kompetente tabata a bordo di e barku pa kue sanger di tur persona. For di e resultadonan di tèstnan di sanger lo por determiná si e malesa a plama bou di e personanan ku ta a bordo di e barku. E resultadonan lo ta konosí pa mas tardá djarason.
Entre otro e organisashon di salubridat Pan-Amerikano lo disidí te ki dia pasaheronan i tripulante di Freewinds mester permanesé a bordo di e barku.
Share on:WhatsApp


text:
Fundashon Adelanto Domi Abou ta gradisí!
Fundashon Adelanto Domi Abou ta gradisí!
Direktiva di Fundashon Adelanto Domi Abou ta sumamente kontentu ku e gesto ku
nan a haña djaweps 8 ougùstùs último, kaminda a risibí 40 tas ku tur artíkulo di skol
aden serka e agensia di outo Crown Automotive i Uralco aya na Seri Domi.
Djasabra 10 ougùstùs a hasi repartishon di e 40 tasnan pa e muchanan ku mas mester,
ku a wòrdu selektá pa por bin na remarke pa un tas di skol ku artíkulonan di skol aden
pa e muchanan di bario di Domi i bisindario.
Ku aporte di Crown Automotive i Uralco nos a hasi hopi famia felis ku e gesto di Back
To School.
Direktiva di Fundashon Adelanto Domi Abou kier a gradisí sr. Frank Do Rego i Lidia
Nathaly Koeiman-Clijd di Crown Automotive/Uralco i tur trahadó, ku nan esfuerso
hasi dunando nan aporte na adelanto di desaroyo di nos muchanan di bario di Domi.


text:
“Nos turismo ta basa riba naturalesa. Ban Cuid’e!
E otro tema importante cu a wordo trata riba e di 5 dia di reunionnan cu stakeholders en conexion cu formacion di Gabinete Wever-Croes II ta e tema di medio ambiente. Den e reunion aki tawata presente representantenan di Parke Nacional, Comision Flora and Fauna, Aruba Birdlife Conservation, NCRC (DNM,MDA,UNESCO). Un punto di discussion importante tawata e posibilidadnan pa crea un tipo di comision cu ta bay atende cu cambio climatico.
“Ta importante pa tur hende realisa cu naturalesa riba e pida baranca aki ta di suma importancia. Naturalesa no ta algo di nos pa destrui, nos tin’e presta y nos tin cu pas’e na nos futuro generacionnan. Nos tin cu conserv’e pa nos por pas’e den un miho estado pa nan. Aruba su pilar economico ta turismo, nos turismo ta basa riba naturalesa. Hende no ta bin di vakantie Aruba pa bay un pret park of pa bay mira edificionan halto of monumento historico sino pa nos naturalesa. Nan ta bin pa e clima, e beachnan. Nan ta bin y kier gosa di nos naturalesa. Si nos perde nos naturalesa, nos ta perde nos unico pilar economico”, Prome Minister Evelyn Wever-Croes a enfatisa.
Un tema cu a bin dilanti tambe ta e UTV y ATV. Nos por mira cu den fin di siman atrobe nan ta wordo uza sin control y ta un destruccion di nos naturalesa. Gobierno ta condena hopi e actonan asina.
“Nos a tuma accion riba esun cu tin e licencianan y mi mes lo drenta den un consulta di urgencia cu autoridadnan hudicial pa wak con pa frena e tipo di desaroyonan aki. Nos mester wak con por multa esnan responsabel pasobra con cu bay bin berdad nos turistanan ta bin pa fiesta, relaha y gosa, pero e doño di e vehiculonan aki tin un papel sumamente imporatnte pa hunga y informa debidamente riba e reglanan cu tin”, Prome Minister a duna di conoce.
Gobierno a purba mas tanto posibel cu e industria aki tin un derecho di existencia pero no lo permiti cu ta sigui destrui nos naturalesa. Ta wordo poni un presion grandi riba Gobierno pa tuma accion y Gobierno lo no ria pa tuma accion tampoco.
“Nos naturalesa ta sostene nos ya cu e ta e unico cos cu cada un di nos ta depende di dje aki na Aruba. Nos no por permiti cu algun hende ta destrui nos naturalesa y causa problema pa henter e pais”.
E instancianan aki di medio ambiente a trece hopi mas punto dilanti manera tema di desperdicio, proteccion di naturalesa. Tur e puntonan aki a wordo treci dilanti bon elabora pa asina cu gobierno nobo forma, e minister encarga cu medio ambiente lo sigui atende mas den extenso riba e diferente temanan aki.
“E gruponan aki tambe ta hendenan cu hopi pasion pa naturalesa y ora mi wak bek un mainta asina, mi tin tur confiansa cu nos lo bay dilanti”, Prome Minister a enfatisa.


text:
Willemstad – Pa kumplí ku Lei di Konsenso di Reino, gobièrnu ta kumisá publiká lista di amtenarnan ku tin outorisashon pa firmá. Minister di Finansa ta mantené un registro ku nòmber i funshon di amtenarnan ku tin outorisashon di firmá, ku ta komprometé gobièrnu ku un obligashon finansiero.
Komprometé gobièrnu ta sosode por ehèmpel na momentu ku a base di desishon un amtenar firmá un bestelbon pa un kompania entregá produkto i/o duna servisio na gobièrnu. Pa gobièrnu ta hopi importante pa e kompania ta na altura di amtenar ku ta outorisá pa firmá. Pa medio di e firma aki e amtenar ta mará gobièrnu finansieramente.
Pa aklarashon mester bisa ku pa téknikamente por tin kòntròl riba separashon di kada funshon ku un amtenar ta ehersé, ta preferá di mira sierto funshon separá di otro. Atrabes di separashon di funshon ta krea un mihó bista riba interes kontradiktorio pa por manehá prosesonan funshonal i asina evitá oportunismo.
E funshonnan ku kier mira separá ta:
E funshon ku ta disponé di outorisashon pa firmá: e ta duna tarea, den e kaso aki, ta mara gobièrnu na un terser partido.
E funshon ku ta warda bienes: e ta warda bienes i ta entregá bienes na e funshon ku tin outorisashon pa firmá.
E funshon ku ta registrá: e ta registrá enkargo, distribuí konfirmashon di ehekushon den e sistema atministrativo finansiero outomatisá, pues henter e proseso di manehá i ehekutá servisio di gobièrnu.
E funshon ku ta kontrolá: e ta kompará datos den e sistema atministrativo finansiero ku realidat i tambe kontrolá i inbestigá ku kumplimentu ku lei i regla a tuma lugá.
E funshon ku ta ehekutá: e ta ehekutá un enkargo pa e funshon ku tin outorisashon pa firma.
E registro ta kontené siguiente dato: te kua montante por firma pa bia i pa kua akto nan ta outorisá pa firmá ku tin konsekuensha pa lei. Gobièrnu ta publiká e registro despues di kada kambio, pero en todo kaso ta publiká un ‘update’ kada 6 luna. Publikashon di e registro ta tuma lugá riba website di gobièrnu riba página di Ministerio di Finansa.


text:
KRALENDIJK – E popular revista Bonè ta riba merkado atrobe ku su edishon nobo pa luna di yüni i yüli 2020.
Den edishon number 18 di e revista, ta para ketu na artistanan riba diferente tereno. Un di e artistanan aki ta e hóben Boneriano Irwin Sluis, ku su nòmber artístiko Ir-Sais. Otro artista Boneriano ku a para ketu na dje den e edishon aki ta Rudmarla Merenciana, ku su nòmber artístiko ta Goldiie.
Ir-Sais ta un hóben ku no mester di mashá introdukshon, komo ku e tin vários kansion konosí riba su nòmber. Asta ta’sina ku su kansion ‘Dream Girl’ ta un éksito total internashonalmente i tambe riba e aplikashon yamá ‘tik tok’.
Goldiie ta un fotógrafo i albes un hoyero. Interesante pa lesa kon el a kuminsá ku ámbos karera. E parti di saka pòtrèt nunka e la siña p’e. Pues e no a bai lès ni skol pa siña saka pòtrèt pero puramente di su mes. Portada di e revista ta un bunita bista di su trabou.
Banda di esakinan tin otro entrevista, horóskopo, Top20 di kansion nan ku mas a zona durante luna na Radio Live 99.9 FM i hopi mas ku lo kai sigur na agrado di tur lesadó. Bonè ta un revista ku ta keda publiká kada dos luna na ingles i ta grátis. E revista ta optenibel na diferente supermerkado i tienda aki na Boneiru.


text:
Sentro pa Hubentut i Famia ta partisipá ku kurso di embaraso ta bai kuminsá dia 9 sèptèmber i terminá 19 òktober 2021.
Si bo tin 16 siman, ke men, kuater luna òf mas na estado, bo por partisipá. E kurso ta enserá un programa di guia i informashon pa futuro mayor(nan). E tin un durashon di 6 siman i enkuentronan lo ta riba djamars i djaweps.
Den e kurso bo ta haña informashon tokante diferente tópiko relashoná ku bo embaraso, manera: desaroyo di embaraso, parto, lechi pechu, nutrishon di mama i yu, kuido di djente, kuido di yu i mas. Fuera di e lèsnan di informashon tambe tin lès di ehersisio bou di guia. Tur lèsnan ta bou di guia di un profeshonal i huntu ku e programa nos ta ofresé bo material di informashon.
Por bèl òf app Sharine Dorand na tel. 7015257 òf Roxiana Goeloe 7015255.


text:
barranquilla2018
-
Barranquilla2018
Team Damas Bowling ta ricibi nan medaya
Momento cu TeamAruba Bowling ta ricibi na medaya di Brons na Cali, Colombia.Read More »
-
Barranquilla2018
Interview Team Damas Bowling
Interview cu e damas nan di Bowling cu a gana Medaya di Brons pa Aruba.Read More »
-
Barranquilla2018
Renze a start awe na Puerto Velero
Triathlon su turno a yega awe y Renze Postma tabata cla pa competi na Puerto Velero den e Weganan Centroamericano…Read More »
-
Barranquilla2018
MOMENTO HISTORICO PA ARUBA
MOMENTO HISTORICO PA ARUBA E deporte di bowling a inicia ayera cu e parti di Team Femenino na Cali, Colombia…Read More »
-
Barranquilla2018
Kyra y Abigail a participa den Duo Liber
Nos ta comparti cu boso mas di e rutina di Kyra Hoevertsz como tambe Abigail de Veer den e Duo…Read More »
-
Barranquilla2018
Medaya di Brons den Duet
Abigail de Veer y Kyra Hoevertsz ta conta di nan Medaya di Brons den DuetRead More »
-
Barranquilla2018
Elias y Yannick ta conta di nan participacion na Cali
Elias Halabi y Yannick Roos ta conta di e Weganan Centroamericano y Del Caribe.Read More »
-
Barranquilla2018
Competencia di Bowling Masculino a termina
Despues di 5 dia di competencia, awe a finalisa e competencia di Bowling masculino Awe na Cali, Colombia a tuma…Read More »
-
Barranquilla2018
Brons pa Kyra y Abigail
E duo di natacion artistica Kyra Hoevertsz y Abigail de Veer ta logra medaya di brons den Duo Liber aki…Read More »
-
Barranquilla2018
Team Aruba ja a surpasa e exito di Veracruz2014
Team Aruba ya caba a surpasa e exito di e cantidad di medayanan logra na e Weganan di Veracruz 2014…Read More »


text:
24-2020 – Resumen di aña 2020: UN AÑA DIFICIL CU HOPI IMPREVISTO Y CAMBIO
Oranjestad – E aña aki, mundo henter a wordo confronta cu un pandemia sin ningun precedente cu rapidamente a resulta den un crisis economico y social. Cu e introduccion y adaptacion di reglanan pa distanciamento social y di higiena, mayoria di e paisnan, incluyendo Aruba, a haya nan mes obliga di cera nan fronteranan temporalmente y a urgi nan ciudadanonan pa limita biahamento, tanto recreativo como pa trabao. Pa Aruba, cu turismo ta e pilar economico principal, e efectonan di e coronavirus aki (COVID-19) y e medidanan tuma tabata aun mas devastador y a trece hopi reto pa tanto Gobierno como nos empresarionan pa huntu trata di mantene nos Pais al flote.
Registracion y cancelacion
Hopi empresa mester a cera nan portanan, sea temporalmente o permanentemente. Sinembargo, a pesar di tur imprevisto y dificultad, toch por a mira cu nos empresarionan no a keda man crusa y a sa di haci algun cambio necesario den e maneho di e compania y den e actividadnan di e negoshi, reevaluando un ke otro y adaptando na e situacion coriente pa por a logra sobrevivi. Algun hasta a wak oportunidadnan nobo y den e adversidad toch a logra crea circunstancianan beneficioso y varios empresario hasta a dicidi di habri un negoshi nobo.
Te cu 31 di december 2020 tabatin un total di 1256 registracion nobo. Kiermen cu a pesar cu e aña tabata dificil pa comercio, nos a observa mas registracion nobo cu aña pasa, pues na 2019 tabatin 1108 registracion nobo. Den totalidad tabatin 566 negoshi cu a wordo cancela o likida e aña aki, mientras cu aña pasa esey tabata 715 negoshi. E sectornan den cual tabatin mas registracion nobo ta “Wholesale and Retail Trade” (225), Actividadnan di Consulta Profesional (167) y Construccion (133). Remarcabel ta cu e mesun sector di “Wholesale and Retail Trade” a conta cu mas cancelacion. Den e sector ey 116 negoshi a cera nan porta. Na di dos luga tin e sector di Hotel & Servicio di Cuminda (83). Na di tres luga tin e sector di Servicio Administrativo (72). E motibo principal di e cancelacionnan obviamente ta cu e actividadnan comercial a baha drasticamente, pero falta di financiamento y gastonan halto di opera un negoshi tambe ta factornan cu a obstaculisa continuacion di negoshinan.
Cambio y adaptacion
Mescos cu tur otro compania, KvK tambe mester a tuma cierto pasonan y a haci algun cambio y adaptacion interno. Por ehempel, pa por cumpli cu e protocolnan y reglanan di distanciamento y di higiena KvK a cera su portanan pa publico na comienso di e lockdown. Despues, KvK a limita e cantidad di bishitante na max. 10 persona simultaneamente paden na balie y na final a adapta su orario di oficina, cerando pa publico entre 12or di merdia pa 1or di atardi. Sinembargo, KvK a percura pa su productonan y servicionan keda accesibel na tur momento y tur comunicacion y transaccion via e chattool riba e website KvK y e plataforma digital MyChamber a keda funciona continuamente. Di e forma aki a keda al dia y tur informacion a wordo procesa y KvK a urgi y ta keda stimula pa transaccionnan financiero tambe wordo efectua mas tanto posibel digitalmente, sin necesidad di tin contacto fisico cu e clientenan. KvK lo sigui monitorea y evalua e situacion y lo publica riba su website y pagina di facebook ki dia lo por cuminsa opera bek cu e orario normal na comienso di aña 2021.
Actividadnan di KvK
Oficialmente, riba 8 di september 2020, KvK a cumpli 90 aña di existencia. Esaki conforme e decreto gubernamental otorga riba 8 di september 1930, den cual KvK a wordo oficialmente apunta como e instancia representante di comercio y industria di Aruba. Bao di e circunstancianan, KvK a opta pa pospone e celebracion di e conmemoracion aki pa 2021. Mas informacion di e celebracion lo wordo anuncia despues. No obstante, KvK toch a logra organisa algun actividad fisicamente pa nos empresarionan na comienso di e aña aki y manera ta custumber, a tene su Business Plaza – Step Forward! cu ta enfoca mas tanto riba companianan ya existente. Tambe a organisa 2 workshops cu e temanan: E Poder di Visualisacion y Pensando Creativo. Despues pa no laga e resto di aña pasa sin tin actividad, KvK a scoge pa organisa varios sesion digital cu a cubri un variedad di tema, e.o. 5 manera pa sigui dilanti cu bo compania chikito despues di e lockdown, Analisis di data basico pa negoshi, Ta un bon momento pa habri un negoshi nobo?, Transformacion digital di Aruba, Covid: leynan Laboral y Disolucion di un entidad legal. Alabes, a organisa tambe den forma virtual e actividadnan fiho di KvK, Business Plaza pa starters y Women in Business.
E aña aki lamentablemente mester a cancela e curso Empresario Independiente, pero si a logra tene e curso FAB (“Financiële Administratie voor beginners”, edicion 1 te cu 4).
Ta e intencion pa otro aña KvK continua cu sesionnan online pa asina duna atencion na diferente topiconan interesante y duna informacion practico pa nos comerciantenan. Pa esaki KvK lo haci uzo di experticio externo como tambe interno por medio di su miembronan di directiva y empleadonan.
Aporte y Conseho
Den e aña aki cu e comunidad comercial mester a lucha contra hopi contratiempo y cambio pa por logra sobrevivi, KvK na su turno a duna extra aporte, sosten y conseho tanto na Gobierno di Aruba como tambe na diferente empresanan. Huntu cu demas stakeholders, KvK a asisti na e diferente reunionnan cu Gobierno encuanto e deliberacionnan cu Hulanda y KvK a tin dialogo cu Minister Presidente y Minister di Finansas y Asuntonan Economico tocante e “Landspakket” pa Aruba y e topiconan concerniente, e.o. Subsidio di Gobierno pa Comercio, Alivio Fiscal y Modernisacion di e leynan Laboral. KvK tambe a forma parti di algun subcomision manera “Commissie Herstel en Innovatie” y “Committee Elimination of red-tape”, pa asina duna aporte pa por yega na concretisacion y por cuminsa ehecucion di e plan di recuperacion pa nos Pais.
Esaki ta sumamente importante y necesario ya cu ta premira cu e proximo añanan tambe lo tin hopi desafio ya cu lo sigui sinti e efectonan di e pandemia y lo mester sigui haci e cambionan necesario pa por adapta na e situacion.
Directiva y Personal di KvK ta desea henter e pueblo di Aruba, especialmente nos comunidad empresarial, un bon y felis clausura y cambio di aña, manteniendo e reglanan vigente di distanciamento y di higiena pa protege nos mes, nos sernan keri y nos dushi Aruba.
Aruba, 31 di december 2020
Camara di Comercio y Industria (KvK)


text:
Trahadonan di departamento di limpieza (housekeeping) di hotel Holiday Inn a acerca redaccion di Bon Dia Aruba pa conta riba e ‘abuso’ cu gerencia di e hotel ta comete contra nan, na momento di no cumpli cu ley y duna nan 4 ora paga pa bay vota diabierna awo.
“Nos ta un grupo chikito, nan tin nos como hende di segundo categoria. Hendenan manera nos no ta bal”, e grupo di trahadonan di housekeeping a conta redaccion mediante un carta. “Ta un grupo cu por vota, nan a bay cu nan carchi di votamento pa indica cu nan por vota y haya e orario di 4 ora paga.” Segun e trahadornan, gerencia di e hotel a indica cu lo ‘drecha’ e trahadonan nan ora pa nan por bay vota, pero a bisa cu nan no mag di haya cuatro ora paga, sino cu segun e hotel, gobierno a indica cu duna e orario en cuestion ta ‘opcional’. “E no ta asina, e ta un ley cu nan tur tin cu haya 4 ora paga.”
Recientemente, Aruba Trade and Industry Association a manda un recordatorio riba topico di tempo liber riba dia di eleccion y a duna un splicacion practico pa comercio di Aruba riba e tema aki.
“Pa por elabora riba e pregunta, si un empleado mester haya tempo liber pa eherce su derecho pa vota riba dia di Eleccion, ATIA ta informa lo siguiente: Tanto e Codigo Civil (Burgerlijk Wetboek) y e Kiesverordening ta stipula cu un empleado tin derecho riba tempo liber pa por haci uso di su derecho di vota. Segun e Kiesverordening, un empleador ta obliga pa otorga riba dia di Eleccion, entre e ora nan di 8or di mainta pa 7or di anochi, cuatro (4) ora laboral consecutivo na su empleadonan cu tin derecho pa vota, a menos cu e empleado ya caba tin liber pa otro rason riba dia di Eleccion”, ATIA a splica den su comunicado di prensa. Ademas a aclaria cu e empleador tin derecho pa puntra un empleado pa mustra su carchi di votacion, algo cu e trahadornan en cuestion a bisa di a presenta na e gerencia di e hotel. Esaki ta haci referencia na Articulo 40 di e Kiesverordening, cu ta bisa: “Tur empleador ta obliga di garantisa cu su empleado cu ta autorisa pa participa den e votacion, riba e dia di votacion durante e tempo di votacion specifica den Articulo 39, tin al menos cuatro ora di trabao consecutivo liber, a menos cu e trahado tin cuatro ora consecutivo liber durante e oranan den cual por vota pa otro motibo.”
Pero segun e empleadonan, Holiday Inn a dicidi di cambia e trahadonan nan warda, for di 9am-5pm, pa 7or di mainta te 3or di atardi y no ta haya e 4 oranan paga pa bay vota. Den ley tin un stipulacion den cual por nenga di duna e oranan:“Empleado ta traha Part time y tin 4 ora consecutivo liber den orario cu urnanan ta habri riba dia di Eleccion.” Sinembargo, manera por nota riba schedule di e trahadonan, no ta trata aki di empleado part-time sino full-time, loke ta nifica cu nan no ta cay den e excepcion aki.
“E pregunta ta dicon e otro departamentonan: Accounting; front desk; cushina; food and beverage; laundry; personal; y hefenan, tur e trahadonan aki si ta haya nan 4 ora liber y paga? Anto nos cu nan ta trata como segundo clase si no tin derecho riba esaki”, e trahadonan a expresa den nan carta. “E no ta husto.”
Bon Dia Aruba a acerca departamento di recurso humano di Holiday Inn via un yamada, pero no a logra ricibi contesta inmediato riba e asunto. Bon Dia Aruba lo follow-up cu gerencia di e hotel den nos siguiente edicion.


text:
E hefe of manager di e negoshi ta meld mesora tocante e siguiente accidentenan:
- accidente fatal;
- accidente na unda mester interna e victima(nan) den hospital;
- accidente, cu ta causa herida di tal gravedad, cu por tin como consecuencia invalidez total of parcial permanentemente;
- accidente unda door di circustancia di pura casualidad no tin herido;
- accidente, cu ta causa herida di tal gravedad, cu tin como consecuencia faltamento di trabao.
E lugar, of den e becindario unda e accidente a sosode, mester keda mas tanto cu ta posibel intacto (asina leu cu esaki no ta peligroso) pa facilita un eventual investigacion di parti di e instancia gubernamental Departamento di Inspeccion Tecnico. E hefe of e manager di e negoshi mester meld na Departamento di Inspeccion Tecnico y Sociale Verzekeringsbank mas pronto cu ta posibel despues di e accidente. Pa meld accidente na trabao, pero tambe pa otro asunto relaciona cu seguridad na trabao, por tuma contacto cu:
- Dienst Technische Inspectie (DTI)
Tel.: 584-2073 (ora di oficina)
Pager: 1270990 (despues di ora di oficina)
- Directie Arbeid en Onderzoek (DAO)
Tel.: 583-7720 (ora di oficina)
- De Sociale Verzekeringsbank (SVb)
Tel.: 527-2700
- Central di Polis
Tel.: 100 (dia di fiesta, dia liber y despues di ora di oficina) of 911
Seguro di accidente
Basa riba articulo 3 di e ley di seguro di accidente, e trahado cu a haya accidente na pia di trabao tin derecho riba compensacion den placa. E trahado cu door di accidente di trabao a keda completamente of parcialmente incapacita pa traha, tin derecho riba e compensacion yama compensacion di accidente di trabao, entrante e dia despues cu a meld e accidente na SVb.
Compensacion
Den caso di incapacidad completo e compensacion ta:
- durante e prome 52 simannan: 100% di e salario pa dia;
- despues di e prome aña: 80% di e salario pa dia
Den caso di incapacidad parcial e compensacion ta:
- durante e prome 52 simannan: un parti proporcional di 100% di e salario pa dia den comparacion cu e incapacidad;
- despues di e prome aña: un parti proporcional di 80% di e salario pa dia den comparacion cu e incapacidad
E trahado no tin derecho riba e compensacion di accidente na pia di trabao pa diadomingo of e dia liber cu e trahado ta haya lugar di diadomingo. E trahado cu ta traha 5 dia pa siman, no tin derecho tampoco pa e diasabra liber of e otro dianan liber di e trahado. Si e trahado durante su incapacidad pa motibo di accidente di trabao ta haya su salario for di su dunado di trabao, e ora ey e compensacion ta bira menos. E reduccion ta depende di e salario y e compensacion.
Prevencion accidente na trabao
Pa loke ta trata prevencion di accidente na trabao e hefe of manager di e negoshi mester tene cuenta cu entre otro e Ley di Seguridad na Trabao y e Veiligheidsbesluit I.
Pa loke ta trata accidente na trabao tin un foyeto “Accidente na trabao” disponibel.


text:
Trayekto di kuido
Wat zijn de stappen?
Registrashon
Bo dòkter di kas por referí bo na un sikólogo òf sikiater, i kiko awó? Bo promé kontakto ku Yudaboyu ta konsistí di un kòmbersashon na momentu ku bo registrá. Den e kòmbersashon aki ta tuma bo informashonnan di kontakto. Ta eksigí e siguiente dokumentonan:
- Karta di referensia di bo dòkter di kas.
- Karchi di seguro bálido òf den kaso di seguro partikular un karta di garantia.
Si a base di e kòmbersashon durante registrashon tin indikashon pa mas investigashon i òf tratamentu, abo huntu ku bo mayor/persona ku ta kuida lo haña un intake ku un kolaborador di Yudaboyu.
- Registrashon por digital via yudaboyu@ggz.cw.
- Pa registrashon personal bo por pasa na Mohikanenweg 8.
Ku eksepshon di djárason mainta por akudí serka nos tur djaluna te ku djabièrnè di 8’or te 10.30 or di mainta.
- Pa kasonan urgente bo por akudí semper na bo dòkter di kas.
Intake
Durante intake lo trata bo problema i kehonan. Huntu nos ta purba haña un bista kon bo ta funshoná na kas, skol òf den bo tempu liber. Parti di e intake ta yena e formularionan tokante bo desaroyo i repasá e lista di preguntanan ku abo, bo mayor/ persona ku ta kuida a yena. Despues di e intake por resultá ku ainda no ta muchu kla kiko ta pasando. E ora ei posiblemente bo ta haña análisis adishonal. Esakinan por enserá kòmbersashon, tèst i wega.
Tratamentu
Den un asina yamá kòmbersashon pa duna konseho e profeshonal ta deliberá ku bo i bo mayor/persona ku ta kuida kiko e tratamentu ta enserá. Nos ta registrá e palabrashonnan di e tratamentu i metanan di bo tratamentu den un plan di tratamentu.
Nos ta ofresé amplio tratamentunan poliklínika. Un seshon serka Yudaboyu por dura entre mei ora i un ora i mei. Den nos kuido ambulante nos ta ofresé tambe e posibilidat pa tratamentu den grupo i di famia.
Desaroyo
Durante e tratamentu ta kòmbersá tokante desaroyo. E profeshonal ku ta trata bo kaso ta deliberá ku bo i bo mayor/ persona ku ta kuida si e palabrashon i metanan ku a traha ta vigente ainda i òf si ta nesesario ahustá esakinan. Si tin kambio ta registrá e palabrashonnan nobo den e plan di tratamentu.
Evaluashon
Despues di e kantidat di seshon di tratamentu ku a palabrá ta sigui un evaluashon. Durante esaki abo huntu ku bo mayor/ persona ku ta kuida lo analisá si a realisá e metanan. For di e evaluashon aki por resultá lo siguiente:
- Bo a logra bo metanan i por terminá e tratamentu.
- Bo no a logra e metanan ainda. Nos tim lo duna e ora ei un konseho nobo. Esaki por enserá ku lo kontinuá ku bo tratamentu, ta ofresé bo un otro tratamentu òf ta referí bo na un otro instansia.


text:
Gillain Berry, Miss Aruba 2011, cu actualmente ta bibando na Alemania, a lansa su buki ‘The Yourney‘, y e ta conta cu ta e manera un carta masha largo, pa inspira y motiva e hobennan den e islanan di Caribe. E buki no ta djis papia tocante e ‘kico‘ pero tambe e ‘con‘. E prome inspiracion di Gillain a bin di un hoben cu ta su famia y di dos inspiracion a bin for di dje mes, cu e kier a comparti cu e hobennan tur locual el a siña.
Gillain ta consciente cu nada den bida ta perfecto, pero tin cu siña hopi y traha pa mehora nos mes cada dia. El a scoge e estudio ‘Business & Management‘, paso ultimamente su deseo ta pa tin su propio negoshinan y traha pa su mes riba un nivel internacional. Lesa e entrevista cu Gillain den edicion di juli di Focus Digital Magazine, cu ta accesibel cu ta accesibel ‘gratis’ via Apple Store of Android Google Play Store, cu por download e aplicacion riba un smartphone of tablet.


text: ORANJESTAD, Aruba – 4 april 2020: Departamento di Salud Publico ta clarifica. Awe diasabra 4 di april ta circula atravez di rednan sociaal y whattsap un situacion cu a surgi na Savaneta. Pa loke ta e rumornan circulando cu Savaneta completo ta infecta y cu ta trata di 5 cas y mas cu 40 persona contagia ta completamente falso. Pa loke ta e caso enparticular DVG tin e obligacion pa ley pa proteha privacidad di cada un pashent. Loke nos por informa ta cu e caso y situacion ta conosi serca nos y a wordo atendi segun protocolnan estableci; esey kiermeen cu tur medidanan di proteccion mescos cu tur otro caso a ser tuma y esnan cu tabata tin contacto cu e persona aki ta den cuarentena. Mientrastanto na un supermercado awe a topa fila di hende para serca di otro parti pafor y aki autoridadnan mester a hala atencion di e gerencia y di e clientenan mes para pafor. Nos mester bisa Taskforce y Autoridad Policial ta trahando, sinembargo ta spera mihor cooperacion pa proteccion di boso mes y di boso famia. Y pa loke ta social media nos kier pidi comunidad pa sigui e conferencianan di prensa 2 x pa dia di Gobierno y DVG pa sa kiko ta berdad. Final nos kier conseha tur hende ta pa ta prudente y consciente, keda cas mas tanto posibel pa proteccion di bo mes y bo famia.


text:
Nos ta papia ampliamente tokante: Temporada di Orkan 2018 Mensahe di Minister
VVRP ta informá: Outoridat di Aviashon Sivil (CCAA) • Minister ta orguyoso di e departamentu
Nos ta papia tokante: Responsabilidat di Minister VVRP, Tareanan di “Havenmeester”, Inspekshon
Nos ta papia tokante: - 13 Seshon inter- gubernamental tokante alerta pa Tsunami - Diferensha
UNOPS ta para pa United Nations Office for Project Services is ta duna sosten na Gobièrnu di
Na altura di Sentro komersial Promenade a pone 2 bòrchi riba otro. Esun ariba ta indiká ku tin
Na altura di Seru di Domi a pone 2 bòrchi di tráfiko riba otro. E bòrchi ariba ta esun ku ta
Na diferente punto spesífiko riba ‘ring di Schottegat’ i “Nieuwe Haven”, despues di kada
Tur detaye tokante permit di


text:
Medisina di yerba den Karibe, Uso di remedi di kas na Saba
Seri di Herensia Kultural
Un tim di investigadó konsistiendo di un periodista i un profesor den farmakologia a publiká resientemente resultado di un estudio di diesocho luna, tokante uso di yerba den kuido di salú na isla di Saba. E buki Folk Remedies on a Caribbean Island, the Story of Bush Medicine on Saba (Medisina popular den Karibe, Uso di remedi di kas na Saba) ta orientá riba 85 mata medisinal ku nan ta resumí den un guia splikativo di mata di mondi ku portrèt di e matanan den nan ambiente original na e isla.
A entrevistá mas ku 100 habitante di Saba – algun di forma profundo i otro superfisialmente – pa por a komponé un kuadro tokante e manera ku awendia hende ta atendé ku uso di yerba pa trata malestarnan simpel. E periodista Suzanne Nielsen ku for di 1999 ta biba na Saba, a usa su kontaktonan den e komunidat pa papia ku algun ‘kabes mas bieu’ na e isla, pa averiguá kua ta e práktikanan ainda na uso.
Despues di a registrá e matanan bou di nan nòmber popular, e sientífiko dr. Peter Schnabel, kende un tempu tabata profesor den farmakologia na ‘Saba University School of Medicine’ a fiha nòmber sientífiko di e matanan. El a investigá literatura di medisina pa fiha kua ta e karakterístikanan ya identifiká ku ta pone hende por ta atribuí e benefisionan anekdótiko na tal o kual mata. Schnabel a agregá un deskripshon kompleto di e mata, un portrèt saká na Saba mes, anotashonnan médiko i kaminda esei ta pidi el a pone un atvertensia aserka.
Nielsen a skohe pa pone resultadonan di e investigashon den un kuadro mas amplio. E parti narativo di e buki ta un bista históriko di e isla, ku énfasis riba e lugá ku e ta situá, geografia, meskla di e poblashon, wer i práktikanan di agrikultura – tur loke por ta toka e relashon entre habitantenan di e isla ku agrikultura, hortikultura i uso personal di mata pa mehorá salú. E buki ta un kombinashon úniko di botánika popular i un estilo agradabel di konta, pa motibu ku Nielsen a pone kada kuenta ku sabanonan individualmente a kont’é, den un leshi i interkalá na diferente kaminda den e buki.
E buki tin un bibliografia kompleto di buki skibí riba Saba i riba mata tropikal i e ta duna tambe adrèsnan di Internet sumamente útil. E buki di konsulta obligatorio no ta pretendé di ta konkluyente i e ta atvertí su lesadónan tambe pa nan ta kouteloso ku purbamentu di e remedinan deskribí.
Banda di entrevista ku sabanonan, a papia tambe ku habitantenan di e otro islanan den Karibe. A resultá ku uso di yerba entre e hendenan akí ta mes fuerte si no ta mas fuerte ku entre sabanonan. Motibu pa esaki lo por ta, ku algun di e hendenan akí ku no ta di Saba, ta bini di islanan ku tin un kuido médiko ménos sofistiká òf ménos disponibel ku na Saba i asina nan ta mas kustumbrá ku usa remedi di kas.
Hopi habitante ta usa tantu medisina riba resèpt di dòkter komo medisina di yerba, tin biaha tambe huntu. Generalmente dòkternan na Saba ta puntra nan pashèntnan si nan ta usa medisina alternativo, pero e profeshonalnan akí parse tin un grado haltu di toleransia pa loke ta tumamentu di remedi di kas.
Aunke awendia tin ménos uso di remedi di kas kompará ku ántes, e investigadónan a konstatá ku konosementu di yerba ta pasa di un forma sutil pa e generashon mas hóben. Den un famia, e kabes di kas femenino a traha un kòpi di te di yerba kontra asma pa su subrinonan i el a insistí ku ta e mucha hòmbernan mes mester a bai piki e blachinan i ta nan mes lo mester a trèk e te. Den un otro kaso un wela a traha un ungwento di yerba pa kombatí kueru rebultá di su ñetu, despues ku e remedinan riba resèpt di dòkter no a yuda. Tantu e wela komo e mama ta verplegster na ‘Saba Medical Centre’ i nos por ta sigur ku e ñetu ei lo tende e historia akí dia e ta poko mas grandi.
Habitantenan di e isla tabata mashá dispuesto na kompartí ku e entrevistadónan nan konosementu di uso di mata i nan rekuerdonan. Tabata interesante nota ku e mes matanan hopi biaha tabatin otro nòmber den e diferente pueblesitonan. No tabata kustumber ku ta skibi resèpt i no tabatin tampoko un ‘dòkter di yerba’ òf un persona spesial skohí pa su ekspertisio, ku eksepshon di un señora ku tabata baké den pone brasa, man ku pia ku sali for di lugá na nan lugá bèk.
Por lo general agrikultura a mengua na Saba for di tempu ku agrikultura ehersé na eskala chikitu den kurá di famianan a kuminsá bai atras, tempu ku gobièrnu a ekspandé infrastruktura pa proveé ‘trabou di bèrdat’ ku tur e benefisionan moderno. Tiendanan di komestibel ta bende awendia sufisiente komestibel pa tur kas di famia haña i hortikultura no ta nesesario mas pa alimentá famia. E tiki hòfinan mas grandi ku a sobra na ‘Upper Hell’s Gate’ ta sabanonan europeo penshonado o yegando nan penshun ta trahando den nan. Tin masha tiki kunukero hóben. E trabou no ta generá mashá sèn, pero e hòmbernan ei ta planta na barika di seru te na haltu ayá, pa nan keda aktivo i pasobra ta un estilo di bida ku nan ke sigui mantené. Residentenan lokal i restorantnan ta kontentu ku nan por tin kosecha di propio suela i nan lo tin gana di por a kumpra mas si tabatin disponibel. E kunukunan ei no ta kultivá mata medisinal, aunke batata ku siboyo tambe por usa pa baha keintura.
Den kurá di kas na eskala chikitu por haña hopi mata di balor medisinal.
Ta usa na abundansia yerba buena, yerba di hole, siboyo largu, siboyo, verbena i otro yerbanan pa traha ‘te di yerba’ ku hopi hende ta bebe tur dia – tin biaha pasobra nan tin sierto keho di salú òf simplemente pasobra nan ta gusta e sabor. Frekuentemente ta trèk te den kombinashon di sorto, ta usa kantidat nòns di mata – ke men sea tres òf sinku sorto, por ehèmpel.
Te ta e forma mas komun pa sirbi remedi – prinsipalmente pa kombatí tosamentu, grip, ferkout, malestar di stoma, preshon haltu, trata nivel di suku, etc. Ora ta prepará te di yerba, sa pone e yerbanan den awa ku ta herebiendo (dekokshon) òf ta basha awa herebé riba e yerbanan (infushon). Aunke bon mirá e dos sistemanan akí ta mashá diferente, skohe sea pa esun òf pa e otro ta solamente kuestion di smak. Ta traha algun sorto di te di yerba na kantidat i ta warda nan den eiskast, aunke probablemente ku tempu nan efekto ta baha.
Otro yerba bo por bati, machiká òf seka riba kandela kaba pone nan direktamente riba e kaminda ta due, tin un kòrtá, riba un kabes ku ta morde òf un múskulo ku ta hasi doló. Hende ku tin problema ku nan kueru por tuma un baño prepará ku money bush por ehèmpel òf pone djus di Aloë Vera (sentebibu). Aloé Vera ta e mata mas usá pa motibu di su universalidat: tantu e djus komo e kuminda por ta pa uso interno i eksterno pa kombatí un diversidat di keho, di kimá di solo te ambei.
Modernisashon ta forma un menasa pa Saba su ambiente natural i meskos tambe pa matanan medisinal por bona. E peligernan ta konsistí di entre otro konstrukshon eksesivo, sorto di mata ku ta penetrá, bestia ku ta kana lòs, eroshon, bashamentu di shushi sin kontròl i problemanan di polushon, i e mesun situashonnan ku tin aktivistanan di medioambiente rònt mundu preokupá. Ademas di a fiha e dokumentashon básiko relashoná ku uso di yerba, e outornan ke krea konsientisashon pa e echo ku e ambiente natural riku di e isla ta pidi un maneho atento, pa generashonnan benidero lo por bin gosa di dje.
Folk Remedies on a Caribbean Island, the Story of Bush Medicine on Saba
Outornan: Suzanne Nielsen i Peter Schnabel
ISBN: 978-99904-0-759-0
Paperback, 123 página, 180 portrèt di koló
Optenibel na: Saba – pakusnan di regalo / restorantnan
na: Sint Maarten – Historic Society Museum / Shipwreck Stores /
Van Dorp Stores.
Internashonal na: www.eBay.com
Teksto: Redakshon di NAAM. Portrèt: Suzanne Nielsen.


text:
WILLEMSTAD – “Tiki hende por bisa ku nan a partisipá na Weganan Olímpiko sinku bia. Churandy Martina sí. E ta un héroe kurasoleño di deporte, un ‘gate opener’ pa atletismo, meskos ku Andruw Jones tabata pa beisbòl”, segun Thakaidzwa Doran, ku a traha un dokumental di e atleta. Esaki pronto ta pasa na un teater di sine na Kòrsou.
Tambe Doran ta pèrkurá pa den koperashon ku spònser sigur 2500 alumno kurasoleño di enseñansa sekundario (di grupo 8 i promé i di dos brùgklas) por mira e sine na The Movies. “Na Kòrsou nos tin algun héroe di deporte, Churandy ta un di nan. Pakiko nos lo no honr’é awor ku un sine? No solamente pasobra e ta hasi deporte asina tantu tempu na un nivel asina haltu. E ta un personalidat masha positivo ku ta uni Reino. E ta popular serka e públiko grandi na Hulanda í na Kòrsou. Pero su koleganan deportista tambe ta apresi’é enormemente.”
Bai pa ‘kill’
Na e último weganan olímpiko Martina asta tabata kargadó di bandera pa e delegashon hulandes. Doran: “Pero pa mi ta su aspekto mental tambe ta masha importante. E tin un mindset di heru. Ainda e mester presta, e ta drei un kònòpi i e ta “bai pa e kill”. Esei ta pone ku e ta un tópiko bunita pa un dokumental.
‘Na Kòrsou nos tin algun héroe di deporte, Churandy ta un di nan. Pakiko no honr’é ku un sine awor?’
– Thakai Doran, trahadó di dokumental
Doran for di aña 2016 ta kana rònt ku e idea pa un dokumental. Esei finalmente a bira “Churandy – De Eindsprint (E Sprent Final). For di kuminsamentu di weganan olímpiko por mir’é na televishon hulandes na Videoland. Riba 14 di sèptèmber e estreno ta na Kòrsou, riba 18 i 19 di sèptèmber sine ta den teatro di sine pa públiko. Di 27 di sèptèmber pa promé di òktober ta e intenshon pa diariamente dos bùs di skol yen di mucha bai e dos teatronan di sine di Movies.
Entrovèrt
Doran ta konta ku el a kana rònt hopi tempu, pero ku no tabata fásil pa konvensé Churandy pa partisipá. “E ta masha entrovèrt, e no ta laga hende yega muchu serka. Esaki ta pa motibu tambe ku den pasado manager merikano a probechá di dje finansieramente. El a bira kouteloso. Pero finalmente mi por a konvens’é.
E finansiamentu di e dokumental tampoko no a bai di mes. “Finalmente via Guus Hiddink serka e konosido agente di futbòl Rob Jansen mi a drenta den kontakto ku Videoland i a traha e dokumental.” Despues diferente spònser i partner a sosten’é: Stichting Signaal, Prins Bernhard Cultuurfonds, APC, Blue Bay & Wasserman.
Identidat
Melanie Sloot di Prins Bernhard Cultuurfonds ta splika pakiko e fondo, ku tin komo meta pa sostené arte i kultura na e seis islanan, ta duna supsidio pa laga mucha mira un sine di deporte. Sloot: “Churandy ta duna e hóbennan lokal inspirashon, e ta duna e isla identidat. Nos por ta masha orguyoso di esaki. I Churandy ta un héroe lokal, e ta duna e isla identidat.”
Segun e den komunidat mundialmente ta konsiderá prosperidat mas importante ku talento pa deporte òf arte. “Pero nos ke mustra e hóbennan ku nan mester ta orguyoso di hende ku no opstante di tur gòlpi di bida ta skohe pa e desaroyo di nan talento. I pa loke ta komunidat: inspirashon i motivashon ta e motor di bo bienestar. Ta p’esei nos ta sostené e proyekto.”
‘Inspirashon i motivashon ta e motor di bo bienestar komo pais’
– Melanie Sloot, Prins Bernhard Cultuurfonds
– Melanie Sloot, Prins Bernhard Cultuurfonds
Doran mes ta enfatisá ku Kòrsou, enkabesá pa William Millerson, un binti aña pasá a kuminsá aserká deporte kumbre profeshonalmente. “Pero ainda por mehorá hopi. Wak Jamaica i Cuba, pero Hulanda tambe. Ei deporte ta un parti di e identidat. Aki hopi bia nò. Segun mi aki nos mester por desaroyá esei mas aleu na un manera bon i sabí.” ‘De Eindsprint’ segun Doran ta mustra kon leu bo por yega komo deportista talentoso ku ta skohe kompletamente pa deporte.


text: Defensa ta desplegá èkstra militar pa sostené Wardakosta den Region Karibe ku vigilansia di kostanan marítimo. E militarnan ta ehersé opservashonnan èkstra na e kostanan. E despliege èkstra aki ta nesesario pa rekonosé posibel yegadanan na tera, di hendenan indokumentá na tempu. E sosten ta keda hasí pa tantu forsanan militar di de baltaljon ‘Compagnie in de West’,komo pa Milisia di Kòrsou. Defensa a disidí pa hasi esaki, despues di un petishon pa yudansa di parti di outoridatnan di Kòrsou, pa sostené Wardakosta ku opservashonnan di kosta. E esfuerso èkstra ademas ta funshoná preventivamente kontra di kontrabanda i trafikashon ilegal di arma i droga. E bataljon ‘CIDW; ta spesialisá tantu den opervashonnan mobil (den esaki nan ta move sea na pia of den vehíkulo), ademas di den opservashonnan ‘státiko’, kaminda nan ta tene áreanan di atenshon spesífiko bou di opservashon na un forma okulto. Sosten na e outoridatnan sivil ta un di e tres tareanan mayor di Defensa den Region Karibe. Esaki ta sosedé na diferente forma, kuminsá ku yudansa den kalamidat na momentu di orkan, te na sosten di Kuerpo Polisial of Wardakosta.


text:
Islam
Islam (árabe: الإسلام al-’islām,) ta e religion monoteístiko artikula dor di e Qur’an, un teksto religioso konsidera dor di su atherentenan pa ta e palabra di Dios, anto dor di e siñamentunan i ehèmpelnan normativo di Muhammad, e profeta di Allah. E palabra árabe 'Islam' ta kuminsá ku ; salaam (سلام) ku kemen 'Pas'. I e palabra 'Islam' kemen submishon na Dios. Un atherente di Islam ta wòrdu yamá un musulmán òf mòslem.
Mòslemnan ta kere ku Dios (Allah) ta unu i inkomparabel anto ku e nifikashon di bida ta pa alabá Dios. Nan ta mira nan religion komo e version kompletá di un fe primodial monoteístiko revelá na varios luga i tempu promé, inkluyendo e profetanan di Abraham, Moses i Hesus. Praktikanan religioso ta inklui e sinku pilarnan di Islam, ku ta e sinku aktonan obligatorio di alabansa. E lei islámiko (árabe: شريعة Šarīʿah) ta toka riba virtualmente tur aspekto di bida i sosiedat, enkompasando tur kos di bankonan te ku guera pa bienestat anto e medio ambiente.
E mayoria di mòslemnan ta hòr na un di e dos denominashonan, e Sunni of Shi'a. Mas o menos 13% di tur mòslimnan ta biba na Indonesia, e pais musulman di mas grandi na mundu. 20% ta biba den Medio Oriente 2% na Asia Sentral, 4% den e paisnan otro di asia, anto 15% na Afrika sub-saháriko. Komunidatnan basta grandi tambe ta biba na China anto Rusia, anto partinan di Karibe. Komunidat di konvertidonan i imigrantenan tambe ta wòrdu haña na kasi tur parti di mundu. Ku mas ku 15.7 bion mòslim formado mas ku 23% di poblashon di mundu, Islam ta e religion di dos mas grandi na mundu anto segun sierto fuentenan e religion mas lihe kresiendo na mundu.


text:
WILLEMSTAD — Komo preparashon pa e dos eventonan grandi ku nos selekshon tin na kaminda (Kopa Oro i Kopa Karibe), di 7 pa 9 di yüni, nos hungadónan residensia na Hulanda i tambe nos hungadó lokal Ashar Bernardus ta huntu den un ‘trainings camp’ den e kompleho deportivo di KNVB na Zeist (Hulanda). Durante e ‘trainings camp’ aki nos selekshon ta praktikando bou di guia di nos ‘headcoach’ Sr.Remko Bicentini, riba e parti físiko i mental pa e 2 weganan di fogeo i nos kompromisonan durante e buèlta final di Scotiabank Caribbean Cup ku Gold Cup 2017.
Djadumingu, 11 di yüni próksimo nos hungadónan di Hulanda i esnan di Kòrsou lo sali rumbo pa Canada pa asina enfrentá e selekshon di Canada durante un partido di fogeo dia 13 di yüni. E siguiente dia, 14 di yüni, nos selekshon lo bin Kòrsou pa sigui ku e training nan pa e wega di fogeo kontra Nicaragua.
E partido aki lo tuma lugá djasabra 17 yüni 8’or di anochi den Stadion Antoine Maduro (SUBT).
Karchinan pa e partido aki lo ta optenibel entrante mañan na FFK bou di ora di ofisina, Botika Mampuritu, Beep Beep i pòmp di gasolin Santa Maria.
Dia di wega karchinan lo ta optenibel na e lokèt nan di Stadion Antoine Maduro.
E partido ta kuminsá 8’or di anochi pero portanan ta habri for di 5’or di atardi, yega trempan pa evitá e trafiko!
E preisnan pa e diferente sekshonnan ta lo siguiente:
- Sekshon A; Tribuna pariba di tribuna di honor ta Fl.50,-
- Sekshon B; Tribuna patras di golnan na lado di Maripampoen ta Fl.25,-
- Sekshon C; Tribuna patras di golnan na lado di Willemstad òf Tribuna pabou di tribuna di honor ta Fl.25,-
- Den e sekshon B i C (tribuna patras di golnan) mucha te ku 12 aña i 60+ ta paga Fl.15,-
Un yamada ta bai na henter e pueblo di Kòrsou pa bin na bòshi, bin disfrutá di un tremendo partido! Sali ku bo bandera di Kòrsou, bo t-shirt, bo shal, bin apoyá i sostené nos hungadónan komo e number 12!
Nos ta topa djasabra 17 di yüni, 8:00 PM den Stadion Antoine Maduro!
Banda di e kompromiso grandinan aki di nos selekshon nashonal, nos tin tambe e selekshon U-15 ku ta preparando pa bai saka kara di Kòrsou den temporada di ougùstùs na Merka.
Nos damanan tampoko no ta keda atras, mirando ku e selekshon U-17 i U-20 tambe lo mester bai representá nos na Bermuda ku Trinidad & Tobago den luna di yüli i ougùstùs benidero.
Aparte di tur e selekshon nan aki, FFK ta bezig ku diferente proyekto eskolar den e área di Banda Bou. Sr. Nico Labohm di KNVB huntu ku un grupo di entrenadó lokal a bishitá un total di 4 skol na Banda Bou i a organisá torneo nan chikí di futbòl pa tantu e mucha muhénan i e mucha hòmbernan ku ta bishitá e skolnan aki. E meta di e torneo aki ta pa laga e muchanan aki sera konosí ku e deporte di futbòl i pa lanta e interes den e muchanan aki pa asina esnan ku no ta pertenesé na un ekipo ainda, por forma parti di un ekipo di futbòl.
Pues FFK ta sigui traha duru riba e desaroyo di nos hobén nan den e ámbito di futbòl pa sigui engrandesé e deporte di futbòl aki na Kòrsou!


text:
Busca Palabra
Encuesta
Download
Proyecto Scol Multilingual
Historia
Origen di Papiamento
Con y na unda Papiamento a nace? No tin prueba concreto pa por bisa cu siguridad con y na unda esaki a sosode. Tin texto cu ta duna indicacion cu Papiamento tabata existi ya caba for di cuminsamento di siglo 18 na Corsou y for di final di e siglo ey na Aruba. E texto mas bieu cu nos tin na Papiamento ta un carta di aña 1775 di un Hudiu na Corsou.
Na Aruba e documento mas bieu na Papiamento ta data for di aña 1803. Esaki tabata un declaracion legal cu 26 Indjan a firma pa sostene Commandeur Pieter Specht den un procedura den corte.
Esaki kiermen cu Papiamento ta existi 250 pa 300 aña caba sigur. Sinembargo, mayoria di e autornan cu a skirbi tocante origen di Papiamento ta pensa cu Papiamento, of por lo menos e base di Papiamento, ta mas bieu ainda.
Tin diferente teoria tocante origen di Papiamento. Maske cu e diferente autornan cu a skirbi tocante origen di Papiamento tin nan propio variante di un of otro teoria, en general por dividi nan den dos grupo.
Un grupo di autor ta defende e teoria cu Papiamento, mescos cu mayoria di e otro idiomanan crioyo, a nace di un solo proto-crioyo Afro-Portugues cu tabata existi na costa west di Africa (e teoria monogenetico). E otro grupo, cu ta sostene e teoria poligenetico, ta contradeci esaki y ta bisa cu Papiamento a nace for di e necesidad di comunicacion entre e Spañonan y e Indjannan, despues cu e Spañonan a colonisa e islanan ABC rond di aña 1500.
Entre e autornan cu ta defende e teoria Afro-Portugues tin Han van Wijk, Rodolfo Lenz y Frank Martinus, cu a promove na 1997 riba e topico aki. Segun e teoria aki na costa west di Africa un lenga Afro-Portugues a desaroya, cu a keda funciona como idioma di contacto entre Europa y Africa pa negoshi di esclabo te den siglo 17.
Ta for di e mesun costa west di Africa aki tabata transporta esclavo pa diferente parti di Caribe. A base di adopcion di palabra di e diferente idiomanan Europeo cu tabata domina den region di Caribe, e idioma di contacto aki a sigui desaroya te cu el a resulta den diferente idioma crioyo, manera esun di Jamaica a base di palabra Ingles, esun di Haiti a base di palabra Frances, etc.
Pa Papiamento e teoria aki ta implica cu Papiamento a nace di un lenga Afro-Portugues cu despues a sigui desaroya a base di palabra Spaño/Portugues.
En cambio, segun e otro grupo di autor, di cual por menciona entre otro Antoine Maduro, Jose Pedro Rona y Jossy Mansur, Papiamento lo a desaroya for di un principio for di Spaño y lenga Indjan. Maduro, papiamentista Antiano, ta señala cu no necesariamente tur palabra cu ta parce Portugues tin un origen Portugues. E ta bisa cu por atribui hopi palabra na un di e dialectonan Spaño di siglo 16 cu tin un parecido na Portugues (manera p.e. Gallego). Segun Maduro, e poco palabranan cu sin duda tin un origen Portugues por ta procedente di e Hudiunan di habla Portugues cu a bay biba na Corsou den siglo 17 y na Aruba den siglo 18.
Papiamento y religion
Mayoria di e Indjannan na Aruba tabata catolico den e tempo ey. Desde siglo 17 tabatin bishita regular di pastoor Spaño cu tabata bin for di Coro pa predica na Aruba. Despues tabatin pastoor Hulandes ta bin for di Corsou tambe. E prome dos misanan na Aruba tabata kapel di Alto Vista construi na 1750 y misa Santa Ana na Noord na aña 1777. Asina mes, e buki mas bieu na Aruba imprimi na Papiamento ta un buki pa protestant, skirbi pa dominee Kuiperi. Como cu na Aruba no tabatin imprenta, el a laga druk esaki na Corsou na aña 1862. Ta conoci cu ya caba na 1847 tabatin un predicashi na Papiamento skirbi na man pa e docente di religion protestant na Aruba, Abraham van Dragt.
Publicacion na Papiamento
Na Corsou, cu tabatin un poblacion mas grandi cu Aruba y Bonaire, tabatin varios publicacion ta tuma luga den e tempo ey. Pastoor Nieuwindt a publica e prome buki na Papiamento na aña 1825. Tabata trata di un buki di catisashi. Como cu mision catolico a encarga su mes cu enseñansa pa esclabo, tabatin drukmento di material pa scol tambe na Papiamento. Asina pastoor Putman a lanta su propio imprenta y a publica su propio material pa scol. Na 1874, obispo van Ewijk a publica e prome buki di gramatica na Papiamento, sigui pa un diccionario Hulandes-Papiamento-Spaño su siguiente aña.
Corant na Papiamento
Tabatin publicacion di varios corant tambe na Corsou. E prome corant na Papiamento tabata Civilisadó y a sali publica di 1871 pa 1875. Amigoe, cu a lanta na 1884, tabata sali originalmente na Hulandes y Papiamento. Banda di esey tabatin e corantnan na Papiamento La Union (1889-1897 y rebiba na 1922) y La Cruz (1900 – 1970).
Enseñansa na Papiamento
Na mayoria di e scolnan catolico na Corsou, enseñansa tabata na Papiamento. E scolnan di gobierno tabata na Hulandes. Rond di aña 1900 a bin ripara na Corsou cu enseñansa, specialmente na Hulandes, no tawata exitoso. Tabatin hopi discusion tocante e uzo di idioma di instruccion na scol. Varios maestro, pastoor, y tambe parlamentario Hulandes, tabata propaga Papiamento como idioma di instruccion. Tabatin varios proposicion pa enseñansa bilingual tambe. E proposicion di Hamelberg na aña 1897, tabata pa duna enseñansa na Papiamento prome, y duna les di Hulandes via Papiamento den e dos klasnan mas halto. E tabata di opinion cu e muchanan mester siña lesa y skirbi bon den nan propio idioma, prome cu nan por siña un idioma straño.
Despues di varios aña di discusion, e ordenansa di 1935 a drenta na vigor. Pa e scolnan na e islanan ABC bin na remarke pa subsidio di gobierno, nan mester a cuminsa uza Hulandes como unico idioma di instruccion. Esaki a pone cu enseñansa na Papiamento tambe a yega na su final e tempo ey.
Awor
Awendia, e situacion ta un tiki diferente. Tin varios corant y buki na Papiamento cu ta sali na Aruba tambe. Papiamento a bira idioma oficial, y e ta wordo duna den varios tipo di enseñansa. Internacionalmente tin varios linguista cu ta investiga Papiamento como idioma. A pesar di tur e desaroyonan positivo aki, ta na su luga pa awor, despues di 300 aña, para keto un rato y evalua si nos ta satisfecho cu e rumbo cu Papiamento ta bayendo na Aruba.Scroll To Top


text:
DEPORTES – Despues di wega di FC Barcelona contra Getafe, a sigui mas wega di campeonato di futbol di La Liga Santander cu 3 wega mas.
Cadiz a enfrenta Osasuna y a cay venci cu score di 3-2, golnan di Osasuna a wordo anota pa Kike, Roberto Torres y David Garcia, golnan di Cadiz a wordo anota pa Alex Fernandez cu tur dos gol.
Rayo Vallecano ta logra nan prome victoria di campeonato ganando Granada cu score di 4-0, golnan di Rayo Vallecano a wordo anota pa Alvaro Garcia, Oscar Trejo, Randy Nteka y Santi Comesana.
Ultimo wega pa e fecha aki tabata entre campeonnan di aña pasa Atletico Madrid y e submarino geel di Villareal.
Den e wega aki Villareal tabata 2 biaha den ventaha, pero no por a mantene esaki y e wega a termina empata 2-2, golnan di Villareal a wordo anota pa Manuel Trigueros y Arnaut Danjuma, golnan di Atletico Madrid a wordo anota pa Luis Suarez y auto gol di Aissa Mandi.
Top prome 5 ekiponan riba tabla di posicion despues di tres wega a keda, na prome lugar Real Madrid cu 7 punto, na di dos lugar ta Sevilla tambe cu 7 punto, na di tres lugar ta Valencia tambe cu 7 punto, na di cuater lugar ta Barcelona tambe cu 7 punto y na di cinco lugar ta Atletico Madrid cu 7 punto, puestonan ten a e momento aki ta diferencia di gol.


text:
Segun Tromp-Lee tabata for di 2013 el a keda involucra na e lucha aki. Tromp-Lee ta corda con e tempo ey e la participa y yuda na e colecta y accion di firma “Un firma pa un yiu di tera”. E tempo ey tabata enfatisa e inhusticia den nos sistema legal cu tabata haci imposibel pa yiunan di tera cu studia den regio traha como doctor of profesional den cuido aki na Aruba.
Tromp-Lee ta indica cu e tempo ey, yiu di su primo tabata studia na Costa Rica y e tabata haya inhusto cu un yiu di tera cu studia pa doctor den nos region, manera na Costa Rica, Colombia of otro, no por di ningun forma logra traha na Aruba como doctor. Tin ehempel di un top doctor, yiu di tera, cu no por a regresa su isla y mester a keda den exterior y aya eherce y hasta destaca den su trabou.
Tromp-Lee ta di opinion cu un buraco den nos leynan no tabata percura pa tin e caminda di cana pa por logra e acreditacion necesario. Ya desde e tempo ey MEP a pone como prioridad pa cambia esaki. Tabata un caminda largo cu a tuma Gobierno hopi tempo pa busca tur e consehonan necesario, studia e mihor solucionnan y tin ora hasta kibra cabes y negocia pa haci e cambionan necesario. Tur esaki pa haci posibel cu nos yiunan di tera awor si, por cana un caminda defini pa logra entrada na e mercado laboral medico di Aruba.
Cu e firmamento aki, Gabinete Wever-Croes II a duna contenido real na Arubig. Danki na e trabounan duro y vision di gobierno, specialmente di Minister Dangui Oduber, awor tur profesional di cuido cu a studia den regio y studiantenan sa e caminda cu mester cana. Mediante Arubig a crea posibilidadnan concreto y defini pa nos yiunan di tera, mientras ta percura pa e mesun nivel halto den cuido cu pueblo ta exigi y ta desea.
Un pabien special na dokter di wowo Vanessa Wolter cu ta trahando na Imsan y fisioterapista sra. Nanda Braemer trahando na Saba, cu ta e dos prome profesionalnan di cuido cu a ricibi nan decreto pa wordo inscribi den nos registro di Arubig.


text:
Minister Glenbert Croes na ocasion di Dia di Labor:
SOLIDARIDAD LABORAL TA FUNDAMENTAL PA NOS MANTENE E SIGURIDAD LABORAL
Na ocasion di Dia di Labor unda nos ta keda recorda e lucha di trahadornan pa logra husticia social cu derechonan laboral basa riba igualdad y progreso, e Dia di Labor e aña aki ta uno increiblemente dificil y cu desafionan grandi pa henter nos Pueblo trahador.
Cu e menaza grandi sin precedencia den historia cu e crisis di Corona Virus a trece como consecuencia cu ne, COVID 19 a menaza salud, bienestar y futuro di henter mundo y sin duda tambe di nos Pais y Pueblo.
Aruba y nos Pueblo ta bibando momentonan sumamente dificil y nunca antes bisto. Turismo ta morto, nos economia local ta practicamente morto, entradanan di Gobierno ta cayendo drasticamente poniendo e stabilidad financiero di Gobierno na peliger. Un crisis nunca antes bisto.
Un menaza riba nos bida manera antes nos a conoce, Gobierno di Aruba a tuma e decision cu nos mester busca tur manera pa sigura e salud y sobrevivencia di henter nos Pueblo sin excepcion.
Gobierno a tuma e decision difici di implementa e medidanan di LOCKDOWN y SHUTDOWN cu ta medidanan sumanente drastico pero alavez sumamente necesario pa sigura e salud di henter nos Pueblo.
Gobierno a tuma e decision pa introduci e FONDO DI ASISTENCIA SOCIAL DI EMERGENCIA FASE pa yuda tur ciudadano cu a perde nan entrada.
Gobierno a tuma decision cu ta bin cu LOON SUBSIDIE /SUBSIDIO DI SALARIO pa apoya companianan mantene trahadornan na trabao y cu un salario suficiente bao di e circumstancianan aki.
Gobierno a tuma e decision pa yuda e companianan chikito y mediano cada 3 luna pa nan por paga nan gastonan pa nan por sobrevivi.
Gobierno a tuma decision pa tur trahador entrega un parti di nan salario y beneficionan pa asina nos sigura cu tur hende por mantene un salario y un biba envista cu den sector priva tin alrededor di 37.000 trahador ta perdiendo nan trabao.
Un linea cora cu nos por mira den e historia aki ta:
TRAHADORNAN ATRAVES DI SOLIDARIDAD LABORAL, ATRAVES DI SACRIFICIONAN, TUR TRAHADOR TA MANTENE SIGURIDAD LABORAL. E MOMENTONAN AKI TA SUMAMENTE DIFICL, PERO E MOMENTO TA YEGANDO PA NOS POR PONE E CAPITULO DIFICIL AKI PA PASADO. LAGA NOS MANTENE NOS FE CU FORZA INQUEBRANTABLE PA ARUBA VENCE Y PA ASINA NOS COMO PUEBLO HABRI UN CAPITULO NOBO DEN E BIDA NOBO CU HENTER NOS PUEBLO TIN DERECHO RIBA DJE CU UN FUTURO NOBO BRIYANTE BRIYANDO NOS CAMINDA DI FUTURO.


text:
WILLEMSTAD – Doño di loteria Robbie Dos Santos mes awe no tabata presente ora wes a dun’é un kastigu di sèl kondishonal di dos aña den e kaso Bientu A konfiská sigur 72 mion florin.
Esaki ta mas ku e doño di Robbie’s Lottery a trata di kumbiní , abogado Eldon ‘Peppie’ Sulvaran ta bisa. “Ainda tin posibilidat pa kumbiní, lei ta ofresé e posibilidat ei. Si nos no sali hopi leu for di otro kisas nos por regla algu ainda.
Anneke Polak ta papia ku Eldon ‘Peppie’ Sulvaran
“Ministerio Públiko (OM) ta satisfecho. A kita 72.5 mion, esaki ta plaka kriminal ku ta bai e fondo di kriminalidat na benefisio di pueblo”, bosero Norman Serphos ta bisa. OM ta kontemplá si pa bringa e dos aña den sèl kondishonal, pasobra a eksihí kuater aña di sèl di kua un kondishonal. E but di 125 mil florin pa e tres kompanianan di Dos Santos tambe OM ta haña abou.
Bòm bou di bendementu di number
Segun Sulvaran e huisio den e kaso Bientu ta pone un bòm bou di bendementu di number na Kòrsou. Wes Ter Berg a indiká ku na Kòrsou i Sint Maarten ta trata di un sirkuito grandi di loteria ilegal. Konkurentenan ta traha na e mes manera, ke men no tin falsifikashon di konkurensia. “Dos Santos i su kompanianan tin e honor dudoso di ta esun ku a pèrsigui di promé”, segun Ter Berg. Sulvaran: “Si Robbie mester stòp awor ku benta ilegal, lo bira imposibel pa e por konkurí ainda.”
Outor Anneke Polak


text:
WILLEMSTAD – Landsverordening Openbaarheid van Bestuur (LOB) teorétikamente ta regla e derecho riba informashon di gobièrnu pa tur siudadano.
Pasobra informashon di gobièrnu semper ta públiko, a ménos ku LOB of un otro legislashon disidí ku e informashon ku a pidi no ta adekuá pa publiká. Ret Karibense a disidí di tèst esaki i a entregá diferente petishon di LOB.
Garantia
Na e bentana kaminda por entregá petishon di LOB e trahadó ta bisa ku nan ta manda un petishon dos be pa e ministerio konserní ku un deadline di tres siman. Si despues di seis siman no haña reakshon, nan no por hasi nada mas. Ora puntra si regularmente ta honra petishon di LOB e kontesta ta: “mayoria parti nos no ta tende nada, nos no por duna niun garantia.”
Di nos kuater petishonnan di LOB despues di kuater luna a kontestá un: Nos ker a sa si a duna pèrmit pa konstruí kas na Wechi. Esaki ta e kaso pa un pida tereno chikí pa ocho bibienda na Malpais. Ta keda sin kontestá e pregunta si a duna pèrmit pa e sobra pida terenonan riba e tereno enorme di Wechi.
E petishonnan pa mira e pèrmit di konstrukshon i instalashon di Kruithuis na Brievengat, e pèrmit di molèster di e bùnkernan di Curaçao Oil Terminal na Bullenbaai òf pa mira e kuentanan anual di Stichting Studiefinanciering Curaçao (SSC) ta keda sin haña kontesta. Kartanan di e bentana di pèrmit tokante pasamentu di e deadlinenan ta yega nèchi na ora. Den kada delaster karta tin para ku ‘lastimamente ministerio no a risibí e informashon ku a pidi’. Anto aparentemente asina a kita e kos fo’i man.
Outo-investigashon
Den e Landsverordening tin pará ku e minister di Asuntunan General kada aña, prome ku 1 di yüli, mester raportá tokante LOB na Staten. Si pidi e raportahenan di Staten aki di último sinku aña e kontesta ta ku for di aña 2002, tempu ku Miguel Pourier tabata promé minister ainda, no a raportá na Staten tokante LOB. A aseptá e Landsverordening bou di Pourier na aña 1995. Riba e pregunta si Staten komo órgano kontroladó no mester insistí riba esaki tur aña, no ta bini kontesta. Anto esaki miéntras ku segun e Landsverordening e ‘evaluashon di e funshonamentu di e publisidat di gobièrnu komo forma di outo-investigashon di e órgano di gobièrnu ta importante’.
Eline van den Broek-Altenburg, ku komo reportero na aña 2010 a trata di haña dokumentonan di finansamentu di partido polítiko, no por a haña nada. “Mi a traha un aña i mei pa haña e informashon ku mi a pidi. Mi ker a sa kuantu di e finansamentu di partidonan polítiko tabata públiko, pero via e bentana di pèrmit no tabata bini niun kontesta. E ora ei mi a bai puntra na Ministerio di Finansa mes. Na fnal mi a bai defensor di pueblo di e tempu ei Alba Martijn, ku mester a intermediá entre ami i ministerio. E minister di Finansa di e tempu ei, George Jamaloodin di MFK a bisa literalmente ku e tin e informashon pero ku e no ker a duna mi pasobra mi ta periodista. Anto nota bon ku ta komo siudadano mi a pidié!” Asta ku intermediashon di Defensor di Pueblo e no a yega mas leu. “Mi no tabatin e idea ku tabata trata di informashon sekreto sino simpelmente di informashon ku no t’ei.”
Si un órgano di gobièrnu no reakshoná riba un petishon di LOB por bai wes mésora. Korte ta disidí si gobièrnu mester kontestá e petishon i komo demandante bo por pidi un multa di mil florin pa dia ku un máksimo di 100 mil florin, si e organo di gobièrnu no kumpli ku e petishon di LOB denter di tres siman.
Hurídiko
Ke men tin medida si, pero hopi bia siudadano i periodista no ta tuma e paso ei. “Naturalmente mi a kontemplá di tuma paso hurídiko, pero mi no tabatin un organisashon mi tras ku ker a karga e gastunan”, Eline ta bisa. Tòg ta manera situashonnan malu na LOB ta haña mas atenshon awendia; e organisashon di naturalesa Carmabi poko tempu ei a bai wes pasobra gobièrnu no ker a duna akseso na e dokumentonan tokante e kambio di destinashon di Oostpunt. Wes a disidí ku gobièrnu mester duna akseso promé ku kuater siman pasa sino nan mester paga e but di 1000 florin pa dia.
Outor Leoni Leidel-Schenk


text:
Edmond Manuel de Freitas, miho conoci como Juni, un gran musico, cantante y compositor. Como compositor e tabata gusta composita cu mensahenan cu por conscientisa e ser humano den diferente area. Tabata canta gospel tambe. E cancion ‘Un bela y un Rosario’ ta un cancion cu el termina na di segundo luga cune. Juni kende actualmente ta formando parti di e Banda Nos cu Nos.
Naci riba dia 22 di juli 1960. Yui di Juan Manuel de Freitas, un trompetista, areglista y compositor y Benigna F. ‘Maica’ de Freitas-Willems cantante di coro di misa. Na edad di 6 aña Juni a forma parti di e agrupacion musical ‘Estrellas del Bario’. Fuera di tabata toca cuarta e tabata canta tambe. Cu su siete aña te cu su 13 aña el canta den ‘De Trupialen’. Un bunita recuerdo y momento special tabata e oportunidad pa toca den e grupo di Marco Steenen. Na mesun edad ey te cu su 15 aña e tabata miembro di ‘De Trupialen’. E la ricibi les di canto di Frere Alexsius y meneer Rufo Odor. For di meneer Edgar ‘Gachi’ Boekhoudt e tabata sigui les di cuarta y for di Frere Servasius les di sonfonia di boca. Un total di 9 aña el la sigui les di canto y solfeo.
Tabata na edad di 13 aña, hunto cu su tata, e la bira entregrante di ‘Combo Aruba’. Y na edad di 15 aña e la forma parti di e ‘Orkesta Sensacion del Caribe’. E la toca entre otro cu difunto Tito Flores, Lord Boxoe y Vale Croes, y tambe hunto cu Claudius Philips. Na su edad di 17 aña, Juni a pasa ta forma parti di ‘Orquesta Los Juveniles’ tocando percusion y alabes cantante. Na 1979 cu el a haci su entrada den Los Juveniles cu hopi entusiasmo pa canta y tabata compone cancionnan, tanto na Papiamento y otro idioma, p.e. Ingles y Spaño. Den Los Juveniles Juni tabata canta bolero, balada, salsa, tumba y otro cancionnan. Tambe e tabata coreografo bailando dilanti semper cu su maraca den man hunto cu Willie Polanco y Fio Wester. Un bolero balada cu Juni a compone tabata ‘Mi Dushi’ y tambe un salsa na Ingles ‘On the Beach’, piesa aregla pa Robert Jeand’or di cual a haya un bon acogida pa su publico, fanaticonan di Los Juveniles y sin kita afo e publico bailado.
Asina Juni a compone varios cancion, tanto pa e mes interpreta y pa otro agrupacionnan musical den diferente estilo. Den e mesun aña cu Juni a haci su entrada den Los Juveniles, Vicente Kelly d.f.m., hunto cu Victor Oduber d.f.m. tabata planea un proyecto di grabacion na Venezuela hunto cu Willie Polanco y Robert Jeand’or. Los Juveniles a bay Caracas pa haci grabacion di un Disco 33 RPM (LP) na Studio di Grabacion cu yama Fidelis, caminda cu hopi artistanan renombra tabata graba na Venezuela. Despues Los Juveniles a toca diferente caminda, manera ‘Indian Rock Garden’ cu despues a bira ‘Indian Cave’. Riba e parti dilanti semper Juni, Willie Polanco y Fio Wester tabata haci furor cu nan coreografia di baile y canto. Juni tabata gusta di tin contacto cu su publico.
Na edad di 20 aña e la pasa ta forma parti di ‘Super Orquesta Quasi’. Despues di esey e la forma parti di ‘Cluadius Philips y su agrupacion Oreo’. Y cu Oreo el a haya un oportunidad di graba un piesa cu tabata riba mercado, esta ‘Oreo Presente’ cu a ser masha con acepta.
Na aña 2002 e la forma parti di ‘NBO’ cu Kevin James. Na aña 2009 el la forma parti di ‘Impak Band’ hunto cu Freddy Vorst y Nando Brown d.f.m.. Despues di esey el la lanta su mes un banda ‘TNT Band’.
Juni De Frietas a yega di participa den diferente festivalnan internacional entre otro festival di OTTI na 3 ocasion cu su mes un composicion y a gana e derecho pa representa Aruba entre otro na festival di ‘BUGA’ Colombia. Tambe e la representa Aruba na festival di ‘Caribbean Broadcasting Organisation’ na Corsou cu e cancion ‘We Are Not Different form the Rest’.
Fuera di esey nan Juni ta ganado di 3 songfestival internacional di ‘Cuerpo Policial di Reinado Hulandes’. Na Corsou cu acompañamento di ‘Doble R SSS’; na St. Maarten cu e agrupacion ‘Control’ di St. Maarten. Y na Aruba cu e banda forma pa oficialnan di polis Arubiano cu ta musico. Den su tempo liber Juni tabata duna les di canto gratuitamente na hobennan di su iglesia Cristian situa na Playa.
Juni tabata traha na Instituto di Cultura Aruba y durante pause E tabata compone su cancionnan, uzando un cuchara y ta bati riba copi, glas, mesa y ta canta su cancion cu e ta compone cu yen di ambiente y melodia. Y na Final e ta grab’e riba un cassette.
Juni tabata un ex-agente Cuerpo Policial Aruba, como tambe a traha na Parket Officier van Justitie.
Manera ya a menciona Juni ta conoci pa su participacion den diferente agrupacionnan musical, como cantante y compositor tanto: Sensacion Del Caribe, Los Juveniles, Claudius Philips y su Grupo Oreo, Orkesta Quasi, NBO, Grupo Impak y tambe TNT Band y hopi mas.
Pa ‘Banda Nos cu Nos’ E intencion pa lanta e grupo musical aki a bini door cu nan a sinti cu tin un necesidad grandi na Aruba di banda cu ta toca e musica di antes, manera waltz, bolero, danza etc. pa e bailadonan cu a wordo lubida.
Ta trata aki di e bailadonan di añanan ‘70 te cu aworaki. No tabata facil pa forma un banda unda cu tur integrante ta mira den e mesun direccion. Papiando cu hopi musico- y amigonan, Igor Hasham hunto cu su rumannan Encho y Tedd a dicidi di lanta un banda nobo cu nan a duna e nomber di ‘Banda Nos cu Nos’. Den e prome siman di februari 2019 Lorenzo Flores, Ted Hasham y Igor Hasham a sinta hunto y haci esaki realidad. Nan tabata falta un cantante mas pa a forma e banda aki. Asina Igor a corda riba su bon amigo di infancia y un ‘Trupiaal’, manera e mes, esta Juni de Freitas. Pa Igor tabata hopi facil pa acerca Juni y inform’e di nan idea pa cu e banda cu nan kier a lanta y forma. Den tempo record di 3 siman e banda a keda cla pa cuminsa. Nan prome toca tabata den Casino durante oranan di BINGO riba diadomingo.
Poco poco e banda a cuminsa haya acogida y a cuminsa haya mas toca. E banda aki su enfoke ta pa toca cancionnan bailabel di antes cu e bailadonan ta gusta baila. Cada cancion cu nan scoge pa toca ta wordo evalua pa wak si di berdad lo ta un cancion cu nan fans y e bailadornan en general lo gusta. Nan dos cantantenan Encho y Juni a sa di tuma e pueblo bailabel den nan man.
Juni hopi hende ta consider’e, e Nelson Nedd di Aruba. Ora Juni canta su cancion preferi cu ta ‘Si las flores pudieran hablar’ e ta pone tur hende para keto un rato pa scucha con magistral e ta interpreta e cancion aki. Encho ta conoci como e cantante cu a trece e cancionnan na Papiamento, manera danza y mas. Pero despues di un tempo pa motibo di salud Juni no por a mantene e oranan largo di anochi cantando. ‘Banda Nos cu Nos’ a acerca e ora Quincy Hasham pa a yuda canta ora cu tin cierto contractnan. Y asina Quincy Hasham a keda yuda te cu dia di awe den ‘Banda Nos cu Nos’. Esaki ta den corto un tiki di Juni su trayectoria como musico, cantante na Aruba y internacionalmente.
Departamento di Cultura Aruba y Banda Nos cu Nos ta agradecido sigur pa tur e aporte di Edmond Manuel ‘Juni’ de Freitas cu su contribucion grandi na Aruba su folklore y musica popular. Tur su conocemento y composicionnan cu el a laga atras pa nos future generacion. Mesora ta expresa palabra di condolencia na su esposa Rosita, su yiunan, su famia y demas famia, amigo, conoci, su ex-coleganan di trabou y demas amigo musico y musiconan di Aruba pa e perdida aki di otro artista, cantante, compositor y Baluarte di musica.
Compila pa:
DCA/Igor/Chencho/Stan


text:
Savaneta: Diabierna den oranan di madruga a sosode un accidente riba e caminda prinicipal di Savaneta, un accidente hopi serio, cu heridos y hende pega den auto.
Mesora ta manda polis, ambulance y materiaalwagen di brandweer. Na e sitio nan ta bin compronde cu e chauffeur di un Toyota Corolla blanco no a duna un Mazda Blauw cu tabata biniendo di pabou preferencia y a sali su dilanti. E impacto tabata hopi fuerte, esaki a pone cu e auto blauw a subi trottoire y a kibra un meter di awa, tambe e tres personanan den e Mazda Blauw a keda levemente herida. E chauffeur y e ocupante di e Toyota Corolla a keda pega den e auto y personal di brandweer mester a corta parti di e auto pa asina nan por a sali. di e tres heridonan, dos a nenga tratamento medico di ambulance.
E caminda a keda pa basta rato cera pa mas investigaciony tambe pa D.O.W. por a basha santo riba e caminda.


text:
Busca Palabra
Encuesta
Download
Proyecto Scol Multilingual
Material
Aki por lesa diferente Articulo general tocante idioma y Papiamento.
Na Literatura por download un lista di buki na Papiamento pa mucha.
Material di estudio ta ofrece diferente articulo cientifico, un lista di buki tocante Papiamento, un lista di tesina (tesis doctoral) y disertacion (proefschrift) tocante Papiamento.
Na Material di referencia por haya un lista di diccionario y por download un lista di palabra na Papiamento skirbi segun e reglanan stipula den ‘Ortografia di Papiamento – version april 2009’.Scroll To Top


text:
Dia pa dia e ta dedica na su trabou cu e mes a sigura cu ‘no ta facil’ pero e ta stimel’e cu tur su curason, e edicion special aki di Bon Dia Aruba ta wordo dedica na algun hende muhe conoci den comunidad y un di nan ta Janine Rodriguez.
Manera Rodriguez a informa e aña aki e ta cumpli 30 aña den servicio di Gobierno di Aruba y 12 na departamento di Slachtofferhulp di Cuerpo di Polis di Aruba, esun cu tur dia mester atende cu e casonan mas serio cu ta pasa riba isla aki, dunando su palabranan di apoyo pa cada un di famianan cu por a keda envolvi den diferente incidente y ta brinda asistencia na cualkier ora di dia of den oranan di anochi.
Bon Dia Aruba a haci algun par di pregunta pa Rodriguez:
Con bo ta balansa bo trabou cu bo bida personal?
Wak semper pa bo trabou ta na ordo, nunca laga cos pa mañan vooral si bo trabao ta un trabao pisa y si bo tin cu duna un man, haciel’e cu amor”.
Bo ta haya cu hende muhe den bo profesion ta haya dificultad pa wordo promovi?
No, semper haci bo trabao manera mester ta.
Como ser femenino kico tabata e obstaculo mas significante den bo carera?
Ningun, para pa kico bo ta haci.
Ken ta inspira bo y dicon?
Mi mayornan, semper nan a bisa nos 2 yiu muhenan studia pa mañan bo no mester pasa den duro, bo no sa unda bida lo hiba bo y semper tene respet pa bo mes.
Kico ta e conseho cu bo persona lo duna na e siguiente generacion di mucha muhenan lider?
Un bon lider semper ta respeta bo mes, respeta otro y tin responsabilidad pa tur accionnan para pa ken bo ta.
Bo a yega di experiencia resistencia ora cu bo a lidera un grupo di hende homber?
Semper bo ta haya bo cu resistencia “bo ta muhe” pero splica ken y pakico bo t’ey pa nan y hunto nos por bay dilanti.
Kico ta bo conseho pa e hende muhe hoben drentando den un profesion lidera pa hende homber? Sea bo mes, haci bo trabao cu respet, hopi hende homber awendia sa cu hende muhenan tambe por haci trabao di hende homber.
Unda nan lo por haya bo riba un diasabra 10or di mainta?
Na trabao sino cu mi famia.


text:
“Combatimento di criminalidad ta nos prioridad number uno. POR ta enfoca fuertemente riba restauracion di siguridad pa asina comunidad por biba trankil y sin temor di bira victima di criminalidad. Pero, combatimento di criminalidad mester cana man den man cu integridad di gobernacion, gobernante y parlamentarionan. Ta p’esey POR ta boga pa riba termino cortico, institui un departamento nobo, yama Oficina di Integridad (Bureau Integriteit) cu e tarea pa formula y implementa un maneho integral pa promove integridad y bon gobernacion”. Esaki na opinion di lider di POR, Otmar Oduber, elaborando riba vision di su partido pa e periodo di gobernacion 2017-2021.
Segun Oduber, den e maneho integral pa combati criminalidad, POR ta enfoca tanto riba prevencion como tambe represion. Den e cuadro aki lo dirigi e esfuersonan y solucionnan di maneho riba e desaroyo y factornan cu ta causa of contribui na criminalidad.
Ta un hecho cu den prevencion di crimen, bon ehempel ta hunga un papel crucial. Un comunidad semper ta tuma ehempel di su lidernan y ta pesey mes mester zorg pa riba termino corto, inicia procesonan pa yega na un cambio di cultura politico riba nos isla. Den e proceso di cambio di cultura politico cu POR ta boga p’e lo, incorpora e aspectonan di integridad, transparencia y bon gobernacion. Gobierno ta traha cu placa di pueblo y pueblo tin derecho pa tin un bista cla y completo con gobierno ta maneha su placa y pa tin e siguransa tambe cu gobierno ta maneha su placa na un forma drechi, serio y responsabel, di acuerdo cu Otmar Oduber.
E lider di POR ta finalisa bisando cu, pa un democracia por funciona bon ta necesario y importante pa tin un sistema di “checks and balances” cu ta funciona bon y ta preveni, of en todo caso limita grandemente e probabilidad, cu gobernantenan ta tuma decisionnan descabeya of iresponsabel cu no ta na interes general di nos pueblo. Den e cuadro aki lo duna respet y e recursonan necesario na e organonan di conseho y control cu ta forma un parti asina importante di nos sistema democratico. Aki ta referi na Raad van Advies, Algemene Rekenkamer Aruba (ARA), Centrale Accountantsdienst (CAD) y Sociaal Economische Raad (SER).


text:
Kontròl di tráfiko i uso di alkohòl.
Written by Admin on 2 February, 2020
Djasabra 1 di febrüari 2020, personal di Warda di Polis Barber i Punda konhuntamente ku Tim di Mantenshon di Órden Públiko a tene kontròl di tráfiko i uso di alkohòl.
E kontròl aki a tuma lugá entre 18.15’or pa 20.15’or na Tera Kora i Daniel i entre 21.30’or pa 23.00’or na Jan Thiel.
A kontrolá un total di 315 vehíkulo, i a partí un total di 33 prosèsverbal pa e siguiente infrakshonnan:
Manehá un vehíkulo sin:
reibeweis bálido;ku e impuesto di vehíkulo ta pagá;seguro bálido;
karchi di kùr bálido;
plachi di number;
faha di seguridat bistí.
Manehá un vehíkulo:
ku glas skur.
E kontròlnan aki ta kontinuá.


text:
WILLEMSTAD – Si kòrta un kacho su rabu kit’afó òf laga e bestia para oranan largu den solo sin awa, esaki por bin kosta e doño míles di florin. Segun e bosero di Ministerio Públiko Norman Serphos awor OM tin klaridat di kiko ta kastigabel i nan lo bai apliká esaki. “Semper nos por a imponé sankshon, pero ainda no tabatin e inventarisashon.”
Awe meinta Serphos, fiskal mayó Heiko de Jong i fiskal Clarelli Hato-Willems di Hustisia a reuní ku diferente organisashon di bestia.
E mas importante segun Serphos ta ku ta denunsiá maltrato di bestia. “Si tin denunsio nos por aktuá, pero un denunsio ta mas ku un akusashon. E resultado mester ta un kondena i e ora ei nos por duna sankshon. Seka un bon denunsia mester tin potrèt òf vidio i deklarashon di testigu. Sin esaki ta imposibel ku lo por kondená un maltratadó.
Asistensia di denunsio
Huntu ku Platform Dierenwelzijn Curaçao (Plataforma di Bienestar di Bestia Kòrsou) OM entre otro via social media lo yuda rastreá maltrato di bestia. Nan ke duna tep i si ta nesesario yuda ku e kolekshon di material di prueba. “Tin hopi kaso ku ta pidi atenshon di OM, pero nos ke bisa klaramente si ku maltrato di bestia ta kastigabel. Si laga un bestia sufri sin tin nodi esaki por resultá den un but den e di dos kategoria: míles di florin.
Outor Elisa Koek


text:
Pitcher Arubiano Cal Maduro, Eric Mendez y Coach Eugene Kingsale a sali awe rumbo pa Mexico, pa asina forma parti di Seleccion di Hulanda U23 cu lo hunga den e gran toreno WBSC U23 Baseball World Cup na Mexico.
E unico peloteronan di Aruba cu cu wordo invita pa e gran torneo aki ta Cal Maduro y Eric Mendez y Coach Eugene Kingsale kende un biaha mas lo forma parti di coaching staff di seleccion di Hulanda U23. Ainda nos por recorda na aña 2017 na momento cu Eugene Kingsale a fungi como coach di primera base pa e seleccion di baseball U23 di Hulanda cu a titula Campeon di Europa. Tambe Eugene a forma parti di mesun seleccion aki na 2018.
Cortesia: Sports Zone Aruba


text:
Aruba ta conta cu e yudansa necesario pa por recupera su economia
ORANESTAD – Den cuadro di IMF Spring Meetings, diabierna ultimo, Minister Maduro a atende e reunion di IMF Western Hemisphere cu Ministernan di Finansa y Presidentenan di Banco Central di Caribe. Pa Reino Hulandes, Aruba y Corsou su Ministernan di Finansa y Presidentenan di Banco Central tabata presente den e reunion virtual aki di IMF. Den e reunion aki presidi pa e Director di IMF Western Hemisphere sr. Alejandro Werner, a duna un update di e miras global y regional, a brinda informacion riba prospectonan di vacunacion, a papia riba ideanan innovativo pa yuda paisnan den Caribe y a busca pa sa con IMF lo por yuda e Paisnan den nos region.
Paisnan den Caribe hopi afecta pa COVID19
Mayoria Pais den Caribe ta biba di turismo y e crisis di COVID19 ta afecta e economia di e islanan grandemente. Sin yudansa rapido hopi Pais no lo por recupera. Door di e medidanan pa proteha salud di hende, hopi Pais mester a lockdown y esaki ta trece problema grandi cune. Sigur pa Paisnan den Caribe cu ta biba di turismo, e crisis aki a dal hopi duro y nan a perde entrada grandemente.
Pa awor nan economia no lo por produci e entrada necesario y pesey nan ta destina pa por haya yudansa externo pa por cubri nan necesidad financiero.
Programa di vacuna ta importante pa recupera
Pa e recuperacion economico un programa di vacuna tambe ta hopi importante. Mas hende wordo vacuna y protegi, mas lihe por kita e medidanan pa protege salud di hende cu ta afecta e economia di e Paisnan. Hopi Pais den Caribe mester a bay den lockdown pa asina por tene casonan di COVID19 abou, pero esaki ta afecta comercio y economia di e Paisnan aki grandemente. Mester remarca cu no ta tur Pais den Caribe ainda ta conta cu vacuna y esaki ta haci cu nan mester keda aplica medida pa cuida nan salud cu ta afecta comercio y di e manera aki e recuperacion economico lo tarda mas tempo.
Aruba ta conta cu e yudansa necesario pa por recupera
Na Aruba nos ta conta cu yudansa necesario di Reino Hulandes pa nos por recupera. Desde mei 2020, Aruba ta conta cu fiansanan di Reino como sosten di likidez pa por cubri e necesidad financiero cu Aruba su economia na e momentonan aki no por produci. Aruba ta hayando fondo tambe presta pa asina por yuda mantene cupo di trabou y hunto cune comercio na nos Pais. Banda di esaki Aruba ta conta tambe cu yudansa di Hulanda pa vacuna. Aruba ta hayando suficiente vacuna y a set up un programa masha eficiente cu ta percura pa un gran parti di nos poblacion por wordo vacuna y protegi. Esaki ta yuda Aruba su posicion como Pais den Caribe cu ta biba di turismo y ta haci cu nos recuperacion economico por bay mas lihe.


text:
KRALENDIJK – Resientemente komandante di brantwer Jan Janga a despedí di kuerpo di bombero Hulanda Karibense. Janga a traha 37 aña na brantwer i awor ku edat di 60 aña el a stòp. Durante e anochi unda Janga a topa ku invitadonan, el a dirigí palabra na tur presente bisando momentu ku el a kuminsá komo hefe kosnan tabata skruf. “Nos tabata traha bou di sirkunstansia ferfelu. Mi no ta kulpa gobièrnu pasobra nan no tabatin. Gobièrnu su prioridat e tempu aya tabata den otro kos mas importante, i no den seguridat. Nos a kai bou di “Veiligheid en Justitie, e momentu ei porta di Shelu a habri pa mi persona, pasobra momentu nan a pone lei mi dilanti, mi a bisa ahan, si ke p’ami kumpli ku tal kos, mi mester di sierto kos pa mi por kumpli. Mi a saka un kantidat di plan ku mi tabatin pone riba mesa. Poko despues Jair a presentá i huntu nos a inisiá diferente kurso ku hopi esfuerso i tempu, i nos a mira e resultado. 2 aña pasa nan a rekonosé e trahadónan i a entregá nan diploma.
A puntrami si mi tin plan riba papel pa sierto desaroyo di e kuerpo. Mi a habri maleta saka kos pone riba mesa. Edifisio nobo, personal, kurso pa empleado i material. A pone prioridat pa e kazèrne i a dura 2 aña promé ku el a bira realidat. Durante 2 aña ku tabata konstruí e edifisio, mi tabata kontrolá i koregí. Mester a hala atenshon di e trahadónan pa kita muraya ku no tabata korekto i mas. Tur kos mi a kontrolá. Sigur dushi tempu pa a konstruí e edifisio. Awor nan ta yamami for di Hulanda i bisa; na Boneiru tin un paleis. Hendenan ta bin for di eksterior i ta hasi yalurs ku nos tin un edifisio asina bunita ku tur fasilidat. Nan tin rason riba loke ta menshoná.
Danki na tur esnan ku nos a traha huntu e añanan ku a pasa. Danki na mi esposa Sharin pa a kompañámi 31 aña di e 37 aña ku mi a traha na brantwer, i nos konosé otro 39 aña. Niun hende no ta para ketu i realisá, orkan ta bin den direkshon di nos islanan, na lugá di kuida mi famia na kas, ta drenta outo bai EBT, sinta huntu ku Nerry Gonzales i otronan, te mardugá pa wak kiko tur ta bai hasi pa Boneiru ku pasado di orkan den serkania. Áwaseru ta kai, bos i welek, Jan ta sali kas bai atendé kos otro kaminda. Mi a hasi esaki di mi kurason, pasobra mi tabatin Boneiru na pechu. Mi ta gradisié pa a kompañámi añanan ku a transkurí. Dushi mi ta deseá nos hopi aña mas huntu. Na kompañeronan di trabou mi ta bisa; no tur bes mi por tabata dushi dushi ku tur hende. Tin bes mi mester a trapa dede chikitu pa mi por kontinuá. Tabatin momentu ku mi mester bisabo skùif poko p’ami pasa i sigui pa desaroyonan. Nos ta un di e kuerponan mas nombra den Karibe. Un kuerpo di bombero stabil i bon prepará. Nos ta bon prepará pa kualke kos ku presentá riba e isla di Boneiru. Mi ta hopi orguyoso di boso,”Janga a menshoná. El a sigui konta:”Mi a logra tur loke tabata mi deseo, i awor no por sinta 8 ora tras di kòmpiuter. Pa e motibu aki mi ta bandoná kuerpo, sinembargo mas ainda duna chèns na hóbennan pa tuma mi tarea i kontinuá. Tin 2 ta studia na Hulanda i nos tin hopi kapasidat. Koleganan boso tin kapasidat. Tin kòmpiuter den kazèrne pa asina boso hasi uso di nan. Sigui siña! Un manera ku Boneiru por bai dilanti ta si boso studia. Studia i ta íntegro. Boso tin un paleis dushi pa traha den. Danki di kurason p’ami por a traha huntu ku boso,”Janga e terminá bisando. Riba potrèt Jan para banda di esposa, i komandante general di brantwer Karibe Hulandes Albert Gieling.


text:
Geplaatst op 20 september 2018 di door Ministerie van Bestuur, Planning & Dienstverlening
Siman di Kultura 2018 na Archivo Nashonal
“KANA DRENTA”
Willemstad –Kòrsou un biaha mas lo selebrá Siman di Kultura di dia 23 di sèptèmber te ku 30 di sèptèmber 2018. Un di e metanan di Siman di Kultura ta pa pone atenshon na kultura di Pasado, Presente i Futuro.
Ministerio di Gobernashon, Planifikashon i Servisio Públiko mediante di Archivo Nashonal di Kòrsou ke pone énfasis e aña aki riba nos kustumbernan di hasi bishita. Kultura di hasi bishita na Kòrsou ta karakterisá su mes pa e echo ku tur hende por kana drenta na kas di bisiña, amigu òf kualkier konosí na tur ora i nan ta bonbiní na tur momentu. Grandinan semper tabata broma bisa ku ántes no tabatin mester di sera porta di kas na yabi. Porta tabata hanchu habrí tur ora i tur hende por a kana drenta serka otro sin previo aviso.
Pa Siman di Kultura 2018 Archivo Nashonal ke invitá bo pa “Kana Drenta” i bin rebibá e parti aki di nos kultura alabes sera konosí ku nos instituto, nos trabounan i nos personal i mira tur loke Archivo Nashonal tin di ofresé i por nifiká pa abo.
‘Dròp in’, drenta den e kuna di nos historia i laga nos sa kon nos por yuda bo. Nos ta situá na Scharlooweg 77, konosí komo Bolo di Batrei. Dianan 25, 26* i 27 di sèptèmber próksimo entre 10:00 i 16:00.
*Riba djárason 26 di sèptèmber tin oportunidat pa kana drenta te den oranan di anochi. Pa 7:00 pm. lo tin presentashon di e buki di poesia titulá “Gedicht” i ilustrá pa sra. Hilda de Windt-Ayoubi.
Bo ta kordialmente invitá. Kana drenta libremente. Paso kultura ta hasi bida mas bunita.


text:
A sobra 4 espasio so..!
Lesa Tur info prome ku registrá.
Loke bo ta risibi.
- 3 BMS meal plan NOBO ku ta fit pa bo. Lo tin 7 dia di kuminda den kada un plan. Kada dia lo kontene un menu dushi i variá ku Breakfast, lunch, dinner i 2 snacks pa bo prepara.
- 3 BMS Drink plan NOBO. 7 diferetente bebida den kada un plan.
- 3 luna di support di BMS team (pa garantisa eksito).
- Ku e programa aki bo ta baha 10 kilo sin ehersisio.
Kuantu bo ta baha?
- Kada Meal plan i drink plan ta pabo huza 4 siman.
- Den kual lo bo ta bahando 1 pa 2 kilo tur siman.
- 1cm pa 3cm for di bo barika tur siman
- Pues ku e 3 BMS Meal i drink plannan aki bo ta baha sigur 12 pa 24 kilo.
Reglanan
- Nos ta remplasa tur produkto ku bo no por/ke kome. Pero Aros, Pan i Batata si ta obligatorio.
- Nos ta komunika solamente via e-mail.
- Bo tempu di Support ta dura 1 siman mas largu ku bo BMS Meal plan, kuminsando na dia di kompra.
- Laaga nos sa minimo 1 bia pa siman kon ta bayendo. Pa asina nos garantisa eksito.
- Tur e-mail ta wordu kontestá denter di 1 pa 48 ora.
Preis i pago.
- Tur pago ta bai via Banko, Paypal/Credit card òf Western Union.
- 🇨🇼F.L.150,- /🇧🇶$85.5,- /🇳🇱 €75,- / 🇦🇼 AWG 150,- / 🇸🇽$85,50,-/
- Despues kubo registra nos lo manda info pa bo por hasi bo pago.


text:
Instituto Medico San Nicolas (IMSan) e ultimo añanan ta observa Dia Mundial di Diabetes cu diferente accion di conscientisacion, cubriendo diferente area di atencion cu un enfoke riba prevencion. Mas ainda pasobra na IMSan tin e Centro Diabetico cu ta atende tur persona cu tin diabetes of ta prediabetes. E aña aki tambe e partnernan di Plataforma di Salud a uni y entre otro IBISA a organisa un caminata y a percura pa riba Bus di Salud agrega chekeo di presion di wowo te cu dia 30 di November. IMSan a organisa un dia di e.o. screening pa diabetes, informacion y charla tocante diabetes y wowo, demostracion di cuminda saludabel, cu a conta cu participacion di mas di 150 persona.
Cresci-Ann Croes, un studiante haciendo su “afstudeerstage” den e ramo di estudio Voeding en Dietetiek na IMSan, tabata encarga hunto cu e otro coleganan di IMSan pa organisa e dia cu actividadnan basa riba e tema scogi pa World Health Organization pa 2016, esta “Eyes on Diabetes”.
IMSan a combina e esfuersonan y e personal di dos di nan departamentonan mas grandi, esta Centro Diabetico y e clinica di bista, pa presenta un bon programa, cu chekeonan medico gratis durante oranan di mainta y di atardi. Ademas, den oranan di atardi pa anochi a ofrece diferente presentacion di parti di e specialistanan di wowo y midimento di presion di wowo. Personanan cu a bishita IMSan e dia aki a ricibi informacion tambe encuanto di bon nutricion, movecion y productonan cu diabeticonan por of ta uza.
Tambe a laga esunnan presente cera conoci cu diferente opcion di cuminda/snacks cu ta low-carb, o sea nan tin un nivel abou di carbohidrato. Carbohidrato tin un influencia considerabel riba e nivel di glucose (sucu) den e persona su curpa y pues ta consehabel semper pa e diabetico y esunnan cu tin un riesgo halto pa haya diabetes, y en realidad pa tur persona en general, pone atencion extra riba nan consumo di carbohidrato. Aki mester tin un balansa entre e cantidad cu ta come na carbohidrato y e energia cu ta uza diariamento.
E evento aki tabata habri pa publico en general y IMSan ta satisfecho cu e interes di parti di comunidad pa siña mas tocante di e enfermedad cronico aki cu ta afecta hopi famia na Aruba. Tambe e relacion cu tin entre diabetes y bista cerca un persona cu tin e condicion aki.
Prevencion y auto cuido ta keda e enfoke y ta esencial pa preveni diabetes pa medio di bon estilo di bida, esta e.o. nutricion saludabel y suficiente movecion, pero tambe chekeo regular cerca bo dokter di cas pa e factornan di riesgo. Y ora e persona ya ta diabetico caba ta importante pa e pone e atencion rekeri riba su condicion y preveni cu e ta haya complicacion relaciona na diabetes.